MAO:3/18 - Markkinaoikeus\nEtusivu » Ratkaisut » Hankinta-asiat » MAO:3/18\nLoimi-Hämeen Jätehuolto Oy - vesientarkkailu\nhankinta-asia – vertailuperusteiden asettaminen – hankinnan kokonaisarvo\nDiaarinumero: 2016/595 ja 2017/650\nLoimi-Hämeen Jätehuolto Oy (jäljempänä myös hankintayksikkö) on ilmoittanut 23.8.2016 julkaistulla kansallisella hankintailmoituksella avoimella menettelyllä toteutettavasta Envitech-alueen yhteistarkkailuohjelman sekä LHJ Group Oy:n jätekeskusten ja -asemien käyttötarkkailuohjelmien mukaisesta vesientarkkailusta toistaiseksi voimassa olevalle sopimuskaudelle 1.1.2017 alkaen.\nLoimi-Hämeen Jätehuolto Oy on 17.10.2016 tekemällään hankintapäätöksellä valinnut Ramboll Finland Oy:n tarjouksen.\nHankinnan ennakoitu arvonlisäveroton kokonaisarvo on hankintayksikön ilmoituksen mukaan ollut noin 180.000–200.000 euroa.\nHankintasopimusta ei hankintayksikön ilmoituksen mukaan ole allekirjoitettu. Hankintayksikkö on ilmoittanut toteuttavansa hankinnan väliaikaisin järjestelyin markkinaoikeuden käsittelyn ajan.\nMarkkinaoikeuden asia dnro 2016/595\nLounais-Suomen vesi- ja ympäristötutkimus Oy on vaatinut, että markkinaoikeus kumoaa Loimi-Hämeen Jätehuolto Oy:n 17.10.2016 tekemän hankintapäätöksen ja velvoittaa hankintayksikön korjaamaan virheellisen menettelynsä. Toissijaisesti valittaja on vaatinut, että markkinaoikeus määrää hankintayksikön maksamaan sille hyvitysmaksun. Valittaja on lisäksi vaatinut, että markkinaoikeus velvoittaa hankintayksikön toimittamaan markkinaoikeudelle hankinnan kohteena olevan palvelun aikaisemmat vuosikustannustiedot.\nTarjousten jättämiselle varattu aika ei ole ollut hankintasäännösten mukainen. Hankinnan ennakoitu kokonaisarvo on ylittänyt palveluhankinnoille säädetyn EU-kynnysarvon. Avoimessa menettelyssä toteutetussa EU-kynnysarvon ylittävässä hankinnassa tarjousajan on oltava vähintään 52 päivää. Tarjouspyyntö on jätetty julkaistavaksi 23.8.2016 ja tarjousaika on päättynyt 30.9.2016. Tarjousaika on siten ollut vain 38 päivän mittainen.\nTarjottavalle palvelulle tarjouspyyntöasiakirjoissa asetetut tekniset vähimmäisvaatimukset eivät ole olleet sähköisen palvelun vaatimusten osalta tasapuolisia. Tekniset vaatimukset on tietoisesti räätälöity tietylle palveluntarjoajalle. Hankintayksikkö on ollut tietoinen siitä, että muille palveluntarjoajille syntyy lisäkustannuksia tarjouspyyntöasiakirjojen mukaisten vaatimusten täyttämisestä.\nKysymyksessä olevan hankinnan tarkoituksena on ollut tuottaa ympäristöluvan mukaisesti tietoa ympäristöä valvovalle viranomaiselle ja tilaajille. Tarjouspyyntöasiakirjojen mukaiset vaatimukset eivät ole olleet työn tarkoituksen kannalta kohtuullisia eivätkä tarjoajien kannalta tasapuolisia. Vaatimukset ovat olleet hankinnan tarkoitukseen nähden kohtuuttomia.\nTarjouspyyntö on ollut myös epäselvä raportointia koskevan kuvauksen osalta. Tarjouspyynnössä on edellytetty, että vuosiraportin tulee olla tiivis yhteenveto kysymyksessä olevan raportointiajanjakson vesientarkkailusta. Tämä vaatimus on ollut tulkinnanvarainen ja johtanut siihen, että tarjoukset eivät ole olleet vertailukelpoisia.\nHankintayksikkö on menetellyt virheellisesti myös vertailuperusteita asettaessaan. Tarjouspyynnössä käytetty laskentatapa ei ole johtanut hankintayksikön kannalta edullisimpaan ratkaisuun. Jotta olisi saatu todellinen käsitys kokonaistaloudellisesti edullisimmasta tarjouksesta, pyydettyä analyysi- ja tuntihintaa olisi tullut käyttää arvioiden tekemisessä siten kuin ne käytännön työssä tulevat esille.\nLoimi-Hämeen Jätehuolto Oy on vaatinut, että markkinaoikeus hylkää valituksen ja velvoittaa valittajan korvaamaan sen arvonlisäverottomat oikeudenkäyntikulut 3.600 eurolla.\nHankinnan ennakoitu kokonaisarvo ei ole ylittänyt palveluille säädettyä EU-kynnysarvoa. Kysymys on siten ollut kansallisesta hankinnasta. Hankintayksikkö on arvioinut hankinnan ennakoidun kokonaisarvon objektiivisesti.\nKysymyksessä oleva hankinta on toteutettu yhteistyössä Envitech-alueen muiden yritysten kanssa, jotka eivät ole olleet hankintasäännösten mukaisia hankintayksiköitä. Loimi-Hämeen Jätehuolto Oy:n ja sen tytäryhtiöiden osuus voittaneen tarjouksen kokonaisarvosta on ollut noin 52 prosenttia. Hankintasäännösten mukaisen julkisen hankinnan osuus hankinnan kokonaisarvosta on siten ollut 109.346 euroa, jääden näin alle EU-kynnysarvon.\nKoska kyse on ollut kansallisesta hankinnasta, EU-kynnysarvot ylittävien hankintojen mukaisia määräaikoja ei siten sovelleta kysymyksessä olevaan hankintaan. Tarjousten tekemiselle varattu aika on ollut hankinnan laatu ja laajuus huomioon ottaen kohtuullinen.\nSähköiselle raportointijärjestelmälle tarjouspyynnössä asetetut vaatimukset ovat perustuneet hankintayksikön tarpeisiin ja ovat olleet tarjoajia syrjimättömiä. Alan eri toimijoiden tarjoamien palveluiden ominaisuudet eivät ole olleet ennalta hankintayksikön tiedossa. Asetetut tekniset vaatimukset eivät ole olleet myöskään kohtuuttomia hankinnan tarkoitukseen nähden. Lisäksi on huomattava, että vain osa vaatimuksista on ollut ehdottomia. Kaikkien tarjoajien tarjoukset ovat täyttäneet raportointijärjestelmille asetetut vähimmäisvaatimukset.\nTarjoajilla on tarjouspyynnön perusteella ollut käytössään riittävät tiedot raportoinnista aiheutuvien kustannusten laskemiseksi. Tarjoajilla on ollut käytössään tiedot näytteenottopisteistä, näytteenottotiheyksistä ja analyysivalikoimasta. Tarjouspyynnön liitteessä 6 on myös esitetty raporttien sisältövaatimukset. Tarjoajilla on lisäksi ollut kokemukseen perustuvaa näkemystä tiiviistä vuosiraportista. Lisäksi on huomattava, että vuosiraportointiin sisältyy ennalta-arvaamattomia tekijöitä, jotka vaikuttavat pistekohtaisen raportoinnin laajuuteen. Näiden tekijöiden vaikutukset riippuvat analyysituloksista, joita hankintayksikön on kokonaisuudessaan ollut mahdotonta ennustaa.\nHankinta on kilpailutettu sen toteuttamishetkellä tiedossa olleiden näytteenottopaikkojen, analyysivalikoiman ja näytteenottotiheyden perusteella. Olettamus on ollut, että lisäanalyyseille ja lisätyölle ei ole tarvetta. Analyysi- ja tuntihintojen ilmoittamista on pyydetty, jotta mahdolliset sopimuskauden aikana tapahtuvat muutokset voidaan hinnoitella ilman, että lisätöistä joudutaan enää kyseisessä vaiheessa neuvottelemaan. Niillä on ollut kokonaisuutta tarkastellessa marginaalinen vaikutus hankinnan ennakoituun kokonaisarvoon. Sen sijaan niillä ei ole ollut merkitystä tarjousten edullisuutta vertailtaessa.\nRamboll Finland Oy ei ole sille varatusta tilaisuudesta huolimatta antanut lausuntoa.\nValittaja on esittänyt, että hankintayksikkö ei ole esittänyt mitään selvitystä siitä, mihin hankinnan ennakoitu arvo on perustunut. Kaikkien tarjoajien tarjoushinnat ovat ylittäneet EU-kynnysarvon.\nHankinta on kilpailutettu hankintasäännösten vastaisesti toistaiseksi voimassa olevalle sopimuskaudelle. Nyt kyseessä oleva palveluhankinta ei ole ollut luonteeltaan sellainen, että olisi ollut olemassa perusteet toistaiseksi voimassa olevan hankintasopimuksen tekemiselle.\nTarjouspyyntöasiakirjoissa asetettu hankinnan kohteen vähimmäisvaatimus, jossa on vaadittu raportoinnin tietojärjestelmän havainnollistamista grafiikan avulla, on ollut syrjivä. Myös tarjouspyyntöasiakirjoissa asetettu vähimmäisvaatimus, jossa on vaadittu, että raportointi hyödyntää paikannusjärjestelmää ja tilaajalla pitää olla käytössä karttatyökalu, on ollut syrjivä.\nVertailuperusteet on asetettu siten, että analyysi- ja tuntihintojen osalta on laskettu vain yksikköhintojen summa. Näitä hintoja olisi tullut käsitellä siten kuin ne todennäköisesti tulevat sopimuskaudella vaikuttamaan hankinnan hintaan.\nSähköisen raportointijärjestelmän vaatimukset ovat ympäristölupavelvoitteiden kannalta olleet tarpeettomia. Velvoitteet voidaan hoitaa pelkällä laadukkaalla palveluntuottajan raportoinnilla. Kohtuuttomat vaatimukset eivät voi olla vähimmäisvaatimuksia, jotka rajoittavat kilpailua.\nRamboll Finland Oy on myynyt 3.4.2017 ympäristö- ja laboratorioanalytiikkaliiketoimintansa Eurofins Enviroment Testing Finland Oy:lle. Tämä on ollut oleellinen sopimusmuutos, joka olisi edellyttänyt hankinnan uudelleenkilpailutusta.\nHankintayksikkö on 5.7.2017 antamassaan lisävastineessa ilmoittanut, että hankinnan ennakoitu arvo on perustunut aiempien vuosien toteutuneisiin kustannuksiin ja hankintayksikön odotuksiin tarkkailukustannusten alenemisesta.\nVoittanut tarjoaja on myynyt laboratorio- ja mittauspalveluita tuottavan Ramboll Analytics -liiketoimintayksikkönsä Eurofins Environment Testing Finland Oy:lle. Asiasta on tiedotettu hankintayksikölle 4.4.2017. Hankintayksikölle on annettu tiedoksi, että "kaikki Ramboll Analyticsin asiakkaidensa kanssa sopimat toimeksiannot, projektit sekä laboratorion toiminta jatkuvat normaalisti. Palvelutarjonta, mukaan lukien akkreditoinnin piiriin kuuluvat analyysimenetelmät ja toiminnot, pysyvät muuttumattomina".\nHankintaa ei ole pantu täytäntöön, vaan hankinta on järjestetty väliaikaisella järjestelyllä Eurofins Enviroment Testing Finland Oy:n kanssa.\nValittaja on 10.8.2017 antamassaan lisävastaselityksessä esittänyt, että vasta palvelun aikaisempien vuosikustannustietojen perusteella voidaan arvioida sitä, onko hankinnan ennakoitu kokonaisarvo arvioitu oikein ja realistisesti.\nTarjouskilpailun on voittanut Ramboll Finland Oy. Tämä yhtiö on edelleen olemassa. Hankintayksikkö ei ole voinut valita palvelun tuottajaksi Eurofins Enviroment Testing Finland Oy:tä, joka ei ole ollut mukana tarjouskilpailussa. Kyseessä on ollut oleellinen muutos, joka olisi edellyttänyt uudelleenkilpailutusta tai tarjouskilpailuun osallistuneiden myytyjen yritysten hylkäämistä tarjouskilpailusta.\nEurofins Enviroment Testing Finland Oy:n raportointijärjestelmä ei havainnollista tietoaineistoa grafiikan avulla eikä se hyödynnä paikannusjärjestelmää. Koska palvelu on väliaikaisesti ostettu palveluntarjoajalta, jonka järjestelmä ei täytä vähimmäisvaatimuksia, mainittujen vaatimusten on katsottava olleen osin tarpeettomia palvelun toteuttamiseksi.\nHankintayksikkö on 14.9.2017 antamassaan lisävastineessa esittänyt muun ohella, että väliaikaisen sopimuksen ei ole katsottava vaikuttavan tarjouksen tarjouspyynnön mukaisuuden arviointiin varsinaisen hankinnan osalta.\nMarkkinaoikeuden asia 2017/650\nLounais-Suomen vesi- ja ympäristötutkimus Oy on vaatinut, että markkinaoikeus kumoaa Loimi-Hämeen Jätehuolto Oy:n ratkaisun hankinnan väliaikaisesta järjestämisestä ja velvoittaa hankintayksikön korjaamaan virheellisen menettelynsä. Lisäksi valittaja on vaatinut, että markkinaoikeus määrää hankintayksikön maksamaan sille hyvitysmaksun. Valittaja on vaatinut myös, että markkinaoikeus keskeyttää hankinnan väliaikaisen järjestämisen välittömästi.\nHankintayksikkö on 17.10.2016 tekemällään hankintapäätöksellä valinnut Ramboll Finland Oy:n tarjouksen.\nRamboll Finland Oy on asiassa esitetyn mukaan myynyt 3.4.2017 ympäristö- ja laboratorioanalytiikkaliiketoimintansa Eurofins Enviroment Testing Finland Oy:lle. Tarjouskilpailun voittanut Ramboll Finland Oy on kuitenkin vielä olemassa.\nHankintayksikkö ei ole voinut järjestää hankintaa väliaikaisesti Eurofins Enviroment Testing Finland Oy:n kanssa, sillä kyseinen yhtiö ei ollut palvelun aikaisempi toimittaja eikä osallistunut tarjouskilpailuun.\nLoimi-Hämeen Jätehuolto Oy on vaatinut, että markkinaoikeus hylkää valituksen.\nSopimukset Ramboll Finland Oy:n ja Eurofins Environment Testing Finland Oy:n kanssa on allekirjoitettu vuoden 2017 puolella. Vuoden 2017 alusta voimaan tulleen julkisista hankinnoista ja käyttöoikeussopimuksista annetun lain (jäljempänä myös uusi hankintalaki) 153 §:n mukaan hankintayksikkö voi tehdä hankinnan väliaikaisen hankinnan keneltä tahansa valitsemaltaan taholta.\nHankintayksikön 4.4.2017 saaman tiedon mukaan Ramboll Finland Oy on myynyt laboratorio- ja mittauspalveluita tuottavan Ramboll Analytics\n-liiketoimintayksikkönsä Eurofins Environment Testing Finland Oy:lle. Hankintayksikön saamien tietojen mukaan siirron yhteydessä kaikki Ramboll Finland Oy:n tarjouksessa alun perin esitetyt resurssit ovat edellä mainitun liiketoimintakaupan yhteydessä siirtyneet Eurofins Environment Testing Finland Oy:lle. Lisäksi näytteet analysoidaan samassa paikassa ja samoin menetelmin kuin mitä mainitussa tarjouksessa on ilmoitettu. Samassa yhteydessä myös muut Ramboll Analytics\n-liiketoimintayksikköä koskeneet oikeudet ja velvollisuudet ovat siirtyneet Eurofins Environment Testing Finland Oy:lle. Hankinnan ehdot ovat säilyneet ennallaan ja Eurofins Environment Testing Finland Oy on täyttänyt kaikki tarjouspyynnössä asetetut vaatimukset eikä näihin seikkoihin ole edellä mainitun liiketoimintakaupan johdosta tullut muutoksia.\nHankintasäännöksissä ei ole säädetty niistä ehdoista, joilla hankintayksikkö voi toteuttaa hankinnan väliaikaisen järjestämisen. Näin ollen hankintayksikkö ja sen valitsema taho voivat vapaasti sopia hankinnan väliaikaisen järjestämisen ehdoista.\nMarkkinaoikeuden asia diaarinumero 2016/595\nHankintalain 17 §:n 1 momentin mukaan hankinnan ennakoitua arvoa laskettaessa perusteena on käytettävä suurinta maksettavaa kokonaiskorvausta ilman arvonlisäveroa. Arvoa laskettaessa on otettava huomioon myös hankinnan mahdolliset vaihtoehtoiset toteuttamistavat ja hankintasopimukseen sisältyvät optio- ja pidennysehdot sekä ehdokkaille tai tarjoajille maksettavat palkkiot tai maksut.\nHankintalain 19 §:n 3 momentin 2 kohdan mukaan sellaisissa palveluhankintasopimuksissa, joissa ei ilmoiteta kokonaishintaa, ennakoidun arvon laskennassa perusteena on käytettävä toistaiseksi voimassa olevissa tai yli 48 kuukautta voimassa olevissa hankintasopimuksissa kuukausiarvoa kerrottuna luvulla 48.\nHankintalain 69 §:n 1 momentin mukaan tarjouspyyntö on laadittava niin selväksi, että sen perusteella voidaan antaa yhteismitallisia ja keskenään vertailukelpoisia tarjouksia. Pykälän 2 momentin mukaan tarjouspyynnössä tai soveltuvin osin hankintailmoituksessa on oltava muun ohella hankinnan kohde noudattaen soveltuvin osin, mitä teknisistä eritelmistä mainitun lain 44 ja 45 §:ssä säädetään, ehdokkaiden tai tarjoajien taloudellista ja rahoituksellista tilannetta, teknistä kelpoisuutta ja ammatillista pätevyyttä koskevat ja muut vaatimukset sekä luettelo asiakirjoista, joita ehdokkaan tai tarjoajan on tätä varten toimitettava sekä tarjouksen valintaperuste sekä käytettäessä valintaperusteena kokonaistaloudellista edullisuutta vertailuperusteet ja niiden tärkeysjärjestys.\nHankintalain 44 §:n 1 momentin mukaan hankinnan sisältöä koskevat tekniset eritelmät on esitettävä hankintailmoituksessa tai tarjouspyynnössä. Teknisten eritelmien on mahdollistettava tarjoajille yhtäläiset mahdollisuudet osallistua tarjouskilpailuun. Tekniset eritelmät eivät saa perusteettomasti rajoittaa kilpailua julkisissa hankinnoissa.\nHankintalain 70 §:n 3 momentin mukaan ehdokkaille on varattava hankinnan laajuus ja laatu huomioon ottaen kohtuullinen aika tarjousten tekemiseen.\nHankintalain 72 §:n mukaan tarjouksista on hyväksyttävä se, joka on hankintayksikön kannalta kokonaistaloudellisesti edullisin tai hinnaltaan halvin.\nHankintayksikkö on yhdessä eräiden muiden tilaajien kanssa pyytänyt tarjouksia vesien tarkkailuun liittyvästä näytteenotosta ja laboratorioanalyyseistä sekä vuosiraporttien laadinnasta.\nTarjouspyynnön mukaan tilaajia ovat olleet A-P Niemi Oy, Envor Biotech Oy, Envor Recycling Oy, J. Syrjänen Oy, Vapo Oy ja LHJ Group Oy. Tarkkailukohteet ovat jakautuneet siten, että LHJ Group Oy:llä on ollut tarkkailukohteista kuusi kohdetta ja muilla tilaajilla yhteensä neljä kohdetta. Hankintasopimuksen sopimuskausi on tarjouspyynnön mukaan ollut toistaiseksi voimassa oleva 1.1.2017 alkaen.\nTarjouspyynnön kohdan 1 "Yleistä tarjouspyynnöstä ja tarjouksesta" mukaan tarjouksia on pyydetty vesinäytteenoton, laboratorioanalyysien ja raportoinnin palvelukokonaisuudesta. Toimittajien on tullut tarjota kokonaisuutta, eikä osatarjouksia tai vaihtoehtoisia tarjouksia ole hyväksytty.\nTarjouspyynnön mukaan tarjouksen valintaperusteena on ollut halvin hinta. Tarjouspyynnön kohdan 5 mukaan tarjousten vertailussa on otettu huomioon tarjouslomakkeen mukainen kiinteä palvelun kokonaishinta vuosille 2017–2020 sekä analyysi- ja tuntiveloitusliitteen mukainen kokonaishinta.\nTarjouspyynnön kohdan 6.1 "Mukautuminen muutoksiin sopimuskauden aikana" mukaan Envitech-alueen yhteistarkkailuohjelma on ollut tarjouspyynnön liitteenä 4. Tarjouslaskennassa on tullut ottaa huomioon yhteistarkkailuun tehdyt täydennykset, jotka ovat olleet tarjouspyynnön liitteenä 5.\nEdellä mainitun tarjouspyynnön kohdan 6.1 mukaan LHJ Group Oy:n tarkkailukohteiden analyysivalikoimat ja näytteenottoaikataulut ovat olleet tarjouspyynnön liitteessä 7. Lisäksi mainitussa tarjouspyynnön kohdassa 6.1 on ilmoitettu, että tarkkailuohjelmia joudutaan tilaajien lupakausien aikana mahdollisesti muuttamaan, joten tilaaja ei sitoudu tarjouspyynnön mukaisiin näyte- ja analyysimääriin.\nVielä tarjouspyynnön kohdassa 6.1 on ilmoitettu, että sopimuskaudella näytteenottomäärissä ja analyysivalikoimissa tapahtuvat muutokset hinnoitellaan tarjouspyynnön liitteenä 2 olevan analyysi- ja tuntivelvoitusliitteen mukaisesti. Luettelo on tullut liittää tarjoukseen. Kokonaiskustannusten arvioinnissa on otettu huomioon analyysi- ja tuntiveloitusliitteen mukainen kokonaishinta.\nTarjouspyynnön kohdan 7 "Hinnoittelu" mukaan tarjoajien on tullut ilmoittaa tarjouslomakkeella kiinteät hinnat vuosille 2017¬–2020. Hintoihin on tullut sisältyä kaikki näytteenotosta, analysoinnista sekä raportoinnista aiheutuvat kustannukset.\nTarjouspyynnön liitteessä 3 "Vaatimusliite" on LHJ Group Oy:n ja kahden muun tilaajan osalta lueteltu sähköisen raportoinnin tekniset vaatimukset, joista osa on ollut vähimmäisvaatimuksia. Mainitussa liitteessä on lueteltu muun ohella seuraavat vähimmäisvaatimukset:\n\t- tarjoajalla on sähköinen raportointijärjestelmä\n\t- sähköinen raportointijärjestelmä hyödyntää paikannusjärjestelmää ja tilaajalla on käytössään karttatyökalu, jonka avulla näytteenottopisteet on mahdollista sijoittaa kartalle\n\t- tilaaja voi havainnollistaa sähköisen raportointijärjestelmän tietoaineistoa grafiikan avulla esim. diagrammeilla ja kaavioilla\nTarjouspyynnön liitteessä 6 "Raportointivaatimukset" on alaotsikon "Vuosiraportointi" alla todettu, että vuosiraportin tulee olla tiivis yhteenveto kysymyksessä olevan raportointiajanjakson vesientarkkailusta. Raporttien tulee sisältää johtopäätökset toiminnalle asetettujen vaatimusten (ympäristöluvat, lainsäädäntö) täyttymisestä. Raportit tulee toimittaa tilaajalle sähköisesti. Raporttiluonnokset tulee toimittaa toiminnanharjoittajille seuraavan vuoden tammikuun loppuun mennessä. Raporttiluonnokset käydään läpi yhdessä toiminnanharjoittajien kanssa. Toiminnanharjoittajien tulee raportoida analyysien luotettavuustiedot viranomaiselle. Tarpeen vaatiessa kunkin analyysin osalta tulee ilmoittaa testausmenetelmä, standardit joihin testausmenetelmä perustuu sekä mittausepävarmuudet.\nTarjousten jättämiselle asetetun määräajan noudattamisesta\nValittaja on esittänyt, että hankintayksikön olisi tullut noudattaa EU-kynnysarvot ylittäviin hankintoihin sovellettavaa hankintalain 36 §:n mukaista 52 päivän vähimmäistarjousaikaa.\nHankintayksikkö on esittänyt, ettei hankintalain 36 §:n mukaisia tarjousaikaa koskevia säännöksiä ei ole ollut tarpeen noudattaa, sillä kysymys ei ole ollut EU-kynnysarvon ylittävästä hankinasta. Tältä osin hankintayksikkö on muun ohella viitannut siihen, että hankinta on tehty yhdessä yksityisen sektorin toimijoiden kanssa, jotka eivät ole hankintayksiköitä. Hankintayksikön esittämän mukaan noudatettu tarjousaika on ollut hankinnan laatuun ja laajuuteen nähden kohtuullinen.\nMarkkinaoikeus toteaa, että hankintayksikkö on hankintailmoituksessa ilmoittanut hankinnan ennakoidun arvon ylittävän hankintalain 15 §:n mukaisen kynnysarvon. Asian käsittelyn yhteydessä markkinaoikeudessa hankintayksikkö on ilmoittanut ennakoiduksi arvoksi noin 180.000–200.000 euroa.\nMarkkinaoikeus edelleen toteaa, että kyseessä olevassa hankintasopimuksessa on ollut kysymys niin sanotusta sekamuotoisesta sopimuksesta, joka on ollut osaksi hankintalain mukaisen hankintayksikön ja osaksi yksityisten toimijoiden tekemä.\nEdellä mainittu huomioon ottaen asiassa tulee ensin arvioitavaksi se, onko nyt kysymyksessä olevaan koko hankintakokonaisuuteen sovellettava hankintalakia, vaikka vain yksi tilaajista on ollut hankintalain mukainen hankintayksikkö.\nHankintalain esitöissä (HE 50/2006 vp s. 50) on todettu, että sopimusta ei ole katsottava hankintasopimukseksi, jos sen pääasiallisena tarkoituksena on muun toiminnan kuin hankinnan toteuttaminen. Tarkastelun lähtökohtana on tällöin se, muodostaako järjestely tai sopimuskokonaisuus jakamattoman kokonaisuuden, josta hankintaa ei voida erottaa. Jakamattoman kokonaisuuden on katsottava kuuluvan hankintalainsäädännön soveltamisalaan vain silloin, kun hankinnan osuus kokonaisuudesta on olennainen.\nUnionin tuomioistuimen oikeuskäytännössä on puolestaan katsottu, että sellaisen sekamuotoisen sopimuksen tapauksessa, jonka eri osat liittyvät hankintailmoituksen perusteella erottamattomalla tavalla toisiinsa ja muodostavat näin jakamattoman kokonaisuuden, kyseistä liiketoimea on tarkasteltava yhtenä kokonaisuutena sen luonnehtimiseksi oikeudellisesti ja sitä on arvioitava sen pääasiallisena kohteena olevaan osaan tai sopimuksen hallitsevaan osatekijään sovellettavien säännösten perusteella (ks. esim. tuomio 6.5.2010, Club Hotel Loutraki ym., C-145/08 ja C-149/08, EU:C:2010:247, 48 kohta).\nMarkkinaoikeus toteaa, että kysymyksessä olevan tarjouspyynnön mukaan tarjous on tullut jättää koko palvelukokonaisuudesta, eikä osatarjouksia tai vaihtoehtoisia tarjouksia ole hyväksytty. Hankintayksikkö on edelleen markkinaoikeudessa esittänyt, että viranomaismääräysten vuoksi hankintaa ei ole voitu pilkkoa osiin.\nEdellä esitetty huomioon ottaen markkinaoikeus katsoo, että hankinnassa on ollut kysymys sellaisesta sopimuksesta, jonka eri osat ovat liittyneet erottamattomalla tavalla toisiinsa ja ne ovat muodostaneet jakamattoman kokonaisuuden.\nHankintayksikön esittämän mukaan sen osuus kysymyksessä olevan hankinnan arvosta on ollut hieman yli puolet. Sopimuskokonaisuuden pääasiallisena osana on näin ollen tullut pitää hankintalain mukaista hankintaa. Hankinnan ennakoitua arvoa laskettaessa on siten tullut ottaa huomioon koko sopimuskokonaisuuden ennakoidut kustannukset.\nMarkkinaoikeus toteaa, että palveluhankinnoille säädetty EU-kynnysarvo on hankintamenettelyn aloitushetkellä ollut 209.000 euroa muille kuin valtion keskusviranomaisille.\nEdellä selostetulla tavalla tarjouskilpailussa on pyydetty kiinteää hintaa koko palvelukokonaisuudesta neljän vuoden sopimuskaudelle, jota on käytetty myös osana vertailuhintaa. Lisäksi tarjouspyynnössä pyydetty myös sopimuskaudella näytteenottomäärissä ja analyysivalikoimassa tapahtuvien muutosten varalta analyysien ja lisätyötuntien yksikköhinnat. Yksikköhinnat on pyydetty muodossa euroa per näyte ja euroa per tunti. Näiden yksikköhintojen yhteenlaskettu hinta on otettu huomioon osana vertailuhintaa.\nHankintayksikkö on asiaa markkinaoikeudessa käsiteltäessä esittänyt, että sen olettamus oli ollut, ettei lisäanalyyseille ja lisätyölle ollut sopimuskaudella tarvetta. Analyysi- ja tuntihinnat oli pyydetty, jotta mahdolliset sopimusaikana tulevat muutokset voitiin hinnoitella ilman, että lisätöistä jouduttiin sopimusvaiheessa neuvottelemaan. Lisäanalyysit ja työt olivat liittyneet ennalta arvaamattomiin tilanteisiin, joita ei hankintayksikön toimialat huomioon ottaen voitu kyetä ennakoimaan. Lisätilauksilla oli kokonaisuuden kannalta marginaalinen vaikutus hankinnan kokonaisarvoon.\nMarkkinaoikeus toteaa, että hankinnan ennakoidun arvon määrittämisessä on kysymys arvion tekemisestä suunnitteilla olevan hankinnan kokonaiskustannuksista.\nEdellä selostetulla tavalla hankintayksikkö on asian käsittelyn yhteydessä markkinaoikeudessa esittänyt, että hankinnan ennakoitu arvo on ollut noin 180.000–200.000 euroa. Asiassa esitetyn mukaan tarjouskilpailun voittaneen tarjoajan tarjoaman palvelukokonaisuuden arvo on ollut 209.476 euroa ja voittaneen tarjoajan tarjouksen vertailuhinta, jossa on otettu huomioon lisäanalyysien ja lisätyötuntien yhteisarvo, 211.896 euroa.\nVoittaneen tarjoajan tarjouksen neljän sopimusvuoden mukainen vertailuhinta on sinänsä ylittänyt palveluhankinnoille säädetyn kynnysarvon. Kyseinen ylitys on ollut kuitenkin hyvin vähäinen. Hankintayksikön esittämän mukaan lisäanalyyseille tai -töille ei sopimuskaudella ole ennakoitu olevan tarvetta.\nEdellä esitetty huomioon ottaen markkinaoikeus katsoo, ettei hankintayksikön voida katsoa menetelleen hankinnan ennakoitua kokonaisarvoa määrittäessään virheellisesti. Hankintaan on näin ollen tullut soveltaa hankintalain kansallisia hankintoja koskevia säännöksiä.\nNyt kysymyksessä olevaan hankintaan sovellettavan hankintalain 70 §:n 3 momentin mukaan ehdokkaille on varattava hankinnan laajuus ja laatu huomioon ottaen kohtuullinen aika tarjousten tekemiseen.\nHankintailmoitus tarjouspyyntöineen on julkaistu 23.8.2016. Tarjousten jättämiselle varattu aika on päättynyt 30.9.2016. Valittaja ei ole tuonut esille sellaisia seikkoja, joiden perusteella kyseistä yli kuukauden mittaista määräaikaa ei olisi ollut pidettävä kohtuullisena kysymyksessä olevan hankinnan laajuus ja luonne huomioon ottaen. Hankintayksikön ei siten ole katsottava menetelleen virheellisesti tarjousaikaa asettaessaan.\nValittaja on esittänyt, että hankintayksikkö on määrittäessään hankintasopimuksen olemaan voimassa toistaiseksi menetellyt hankintasäännösten vastaisesti.\nTarjouspyynnön mukaan hankintasopimuksen sopimuskausi on alkanut 1.1.2017 ja sopimus on voimassa toistaiseksi.\nMarkkinaoikeus toteaa, että hankintalaissa ei ole kysymyksessä olevan hankintojen osalta hankintasopimuksen voimassaoloaikaa koskevia säännöksiä. Hankintalaissa ei myöskään aseteta erityisiä edellytyksiä toistaiseksi voimassa olevan sopimuksen tekemiselle. Hankintayksikön ei ole kuitenkaan katsottava olevan mahdollista tehdä voimassaoloajaltaan rajoittamattoman pitkiä hankintasopimuksia rikkomatta hankintalaissa säädettyä velvoitetta kilpailuttaa hankintansa.\nKysymyksessä olevan hankinnan kohteena on ollut laajahko vesientarkkailupalvelu, jonka tarve on perustunut hankintayksikön ympäristölupaan. Tarve on ollut luonteeltaan jatkuvaa. Markkinaoikeus katsoo, että hankittava palvelu on laadultaan sellainen, että toistaiseksi voimassa olevan sopimuksen tekeminen on ollut perusteltua. Asiassa saadun selvityksen perusteella ei ole muutenkaan todettavissa, että hankintayksikkö olisi laiminlyönyt hankintalaissa hankintayksiköille asetettua kilpailuttamisvelvoitetta tai kohdellut hankintasopimuksen voimassaoloaikaa määrittäessään tarjoajia muuten epätasapuolisesti tai syrjivästi.\nHankintayksikön ei siten ole katsottava menetelleen virheellisesti hankintasopimuksen kestoa määrittäessään.\nValittaja on esittänyt, että tarjouspyyntöasiakirjat ovat antaneet ristiriitaisen kuvan vaadittavasta raportoinnista, mikä on johtanut siihen, etteivät tarjoukset ole olleet vertailukelpoisia.\nHankintayksikkö on esittänyt, että tarjouspyynnön liitteessä 6 on esitetty raporttien sisältövaatimukset. Tarjoajilla on siten ollut käytössään tiedot näytteenottopisteistä, näytteenottotiheyksistä sekä analyysivalikoimasta. Vuosiraportointiin sisältyy kuitenkin myös ennalta-arvaamattomia tekijöitä, joita hankintayksikön on ollut mahdotonta ennustaa etukäteen.\nMarkkinaoikeus toteaa, että tarjouspyynnön liitteen 6 lisäksi tarjouspyynnön liitteessä 3 "Vaatimusliite" on määritelty ne tekniset ominaisuudet, jotka järjestelmän on vähintään tullut täyttää. Tarjouspyynnön liitteessä 4 "Envitech-alueen yhteistarkkailuohjelma" on kuvattu se vesientarkkailuohjelma, jota varten hankinta on tehty. Kyseinen aineisto huomioon ottaen markkinaoikeus katsoo, että tarjouspyynnössä on ennalta määritelty riittävät ja selvät tiedot siitä, mitä asioita raportoinnin on tullut kattaa. Sen, että tarjouspyynnössä on edellytetty vuosiraportoinnin olevan tiivis yhteenveto kysymyksessä olevan raportointiajanjakson vesientarkkailusta, ei ole katsottava tehneen raportoinnin vaatimuksista epäselvää. Asiassa ei ole myöskään ilmennyt, että tarjouspyynnössä raportointijärjestelmälle asetetut vaatimukset olisivat olleet ristiriitaiset tai ettei tarjouspyyntö olisi muuten valittajan esittämällä tavalla ollut omiaan tuottamaan yhteismitallisia ja vertailukelpoisia tarjouksia.\nHankintayksikön ei siten ole katsottava menetelleen virheellisesti edellytettyä raportointia määrittäessään.\nHankinnan kohteen määrittelemisestä\nValittaja on esittänyt, että hankintayksikkö on määrittänyt hankinnan kohteelle vähimmäisvaatimuksia, jotka ovat olleet valittajaa syrjiviä ja kilpailua rajoittavia. Valittajan mukaan tarjouspyynnön tekniset vähimmäisvaatimukset ovat olleet sähköisen palvelun vaatimusten osalta epätasapuolisia, koska tekniset vaatimukset on räätälöity tietylle palveluntarjoajalle tietäen, että muille palveluntarjoajille syntyy lisäkustannuksia vaatimusten täyttämisestä. Vaatimukset eivät ole olleet hankinnan tarkoituksen kannalta myöskään kohtuullisia. Valittaja on erityisesti viitannut vähimmäisvaatimukseen, jolla on edellytetty raportoinnin tietojärjestelmän havainnollistamista grafiikan avulla, sekä vähimmäisvaatimukseen siitä, että raportoinnin on tullut hyödyntää paikannusjärjestelmää ja tilaajalla on tullut olla käytössään karttatyökalu, jonka avulla näytteenottopisteet on mahdollista sijoittaa kartalle.\nValittaja on lisäksi viitannut siihen, että koska hankinta on markkinaoikeuskäsittelyn ajaksi väliaikaisesti järjestetty sellaisen toimijan kanssa, joka ei ole täyttänyt asetettuja vähimmäisvaatimuksia, on tätä pidettävä osoituksena siitä, etteivät nämä vaatimukset ole olleet välttämättömiä.\nHankintayksikkö on esittänyt, että kaikkien tarjoajien sähköiset raportointijärjestelmät ovat täyttäneet niille asetetut vähimmäisvaatimukset. Hankintayksikön esittämän mukaan alan eri toimittajien tarjoamien palveluiden ominaisuudet eivät ole olleet sen tiedossa. Hankintayksikön mukaan usean jäteaseman kattavan kokonaisuuden vesientarkkailu edellyttää nykyisessä laajuudessaan hyvin suuren tietomäärän hallintaa. Hankinnan kohteena olevan palvelun tarkoituksena on paitsi tuottaa toimijoille ja ympäristöviranomaisille ympäristöluvan mukaista tietoa, myös edistää tarkkailun yhteydessä syntyvän tietomäärän aiempaa tehokkaampaa hallintaa, käsittelyä ja hyödyntämistä. Vaatimukset eivät siten ole olleet kohtuuttomia hankinnan edellä mainittuun tarkoitukseen nähden. Lisäksi hankintayksikkö on esittänyt, että ympäristöluvan mukaisen tarkkailun toteuttaminen edellyttää myös analyysitulosten pitkäaikaisseurantaa. Tästä syystä sähköiselle raportointijärjestelmälle on asetettu vähimmäisvaatimukset.\nMarkkinaoikeus toteaa, että hankintayksiköllä on laaja harkintavalta sen suhteen, miten se määrittelee hankinnan kohteen. Tältäkin osin hankintayksikön tulee kuitenkin ottaa huomioon hankintalain 2 §:n 1 momentissa ilmaistu tarjousmenettelyyn osallistuvien tasapuolista ja syrjimätöntä kohtelua koskeva vaatimus sekä vaatimus siitä, että tarjouspyyntö tuottaa yhteismitallisia ja vertailukelpoisia tarjouksia.\nHankintayksikkö ei ole sulkenut ainoatakaan tarjoajaa tarjouskilpailusta sen perusteella, etteivät ne olisi täyttäneet teknisiä vähimmäisvaatimuksia.\nHankinnan kohteena on ollut laajahko vesientarkkailupalvelu. Yhteistarkkailualueeseen on kuulunut useita toimijoita ja näytteenottopisteitä on ollut useita. Tarjouspyynnön liitteenä olleen Forssan Envitech-alueen vesistövaikutusten tarkkailuohjelman mukaan tarkkailun tulosten perusteella tulee olla todennettavissa, onko toimijoiden toiminta ympäristölupien lupaehtojen mukaista. Hankinnan laatu huomioon ottaen hankintayksikön ei voida katsoa ylittäneen harkintavaltaansa edellyttämällä tarpeisiinsa soveltuvaa palvelua, jossa suurta tietomäärää voidaan käsitellä ja hyödyntää tehokkaasti ja myös havainnollistaa tietojen esittämistä graafisesti. Koska kyseessä on ollut toistaiseksi voimassa olevasta sopimuskaudesta, jonka aikana saattaa tapahtua muutoksia, on hankintayksikkö voinut edellyttää tätä varten tiettyjä ominaisuuksia kuten esimerkiksi uusien näytteenottopisteiden kartalle sijoittamista.\nEdellä esitetty huomioon ottaen markkinaoikeus katsoo, ettei asiassa ole ilmennyt, että tarjouspyynnössä esitetyt tekniset eritelmät olisivat valittajan esittämällä tavalla perusteettomasti rajoittaneet kilpailua tai muuten kohdelleet tarjoajia epätasapuolisesti. Asiassa esitetystä selvityksestä ei ole myöskään ilmennyt, että hankintayksikkö olisi tietoisesti kohdentanut tarjouspyynnön jollekin alan toimijalle.\nEdellä mainittua ei anna aihetta arvioida toisin myöskään se, että hankinnan väliaikaisesti toimittava taho ei valittajan esittämin tavoin ole täyttänyt kyseisiä tarjouspyynnössä asetettuja vaatimuksia, sillä hankinnan väliaikaisessa järjestämisessä ei ole kyse lopullisesta hankintasopimuksesta.\nEdellä esitetty huomioon ottaen markkinaoikeus katsoo, ettei hankintayksikkö ole menetellyt valittajan esittämällä tavalla hankintasäännösten vastaisesti hankinnan kohdetta määritellessään.\nValittaja on esittänyt, että hankintayksikkö on menetellyt virheellisesti arvioidessaan kokonaistaloudellista edullisuutta. Tarjouspyynnön liitteellä pyydettyjä analyysi- ja tuntihintoja olisi valittajan mukaan tullut käyttää tarjousten kokonaistaloudellisen edullisuuden arvioinnissa niin kuin ne tulevat käytännön työssä esille. Yksin yksikköhintojen summan laskeminen mukaan kokonaishintaan ei ole antanut oikeaa kuvaa siitä, mikä on kokonaisuuden kannalta edullisin ratkaisu.\nHankintayksikkö on esittänyt, että hankinta on kilpailutettu hankintamenettelyä aloittaessa tiedossa olleiden näytteenottopaikkojen, analyysivalikoimien ja näytteenottotiheyden perusteella. Hankintayksikön mukaan oletuksena on ollut, ettei lisäanalyyseille tai lisätyölle ole tarvetta. Analyysi- ja lisätyöhinnat on kuitenkin pyydetty, jotta mahdolliset sopimusaikana tulevat muutokset voidaan hinnoitella ilman, että lisätöistä joudutaan sopimusvaiheessa neuvottelemaan. Lisätilauksilla on ollut kokonaisuutena tarkastellen marginaalinen vaikutus hankinnan kokonaisarvoon eikä sillä ole ollut tarjousten vertailussa merkitystä tarjousten kokonaistaloudelliseen edullisuuteen.\nHankintailmoituksen mukaan valintaperusteena on ollut halvin hinta. Tarjouspyynnön mukaan vertailuhinta on muodostunut neljän vuoden kiinteästä hinnasta lisättynä tarjouspyynnön liitteellä pyydettyjen analyysien ja lisätyötuntien yksikköhinnoilla. Tarjouspyynnön liitteenä 2 on ollut "Analyysi- ja tuntiveloitusliite", jolla tarjoajia on pyydetty ilmoittamaan analyysi- ja lisätyötuntikohtaiset yksikköhinnat.\nMarkkinaoikeus toteaa, että hankintayksiköllä on harkintavaltaa määritellä hintojen vertailutapa ja vertailussa painotettavat seikat. Hankintayksikön harkintavallassa on siten myös se, käyttääkö se vertailuhinnan laskennassa esimerkiksi kokonaishintaa vai eriteltyjä yksikköhintoja. Hankintamenettelyn avoimuus ja tasapuolisuus edellyttävät kuitenkin, että tarjoajat tietävät jo tarjouksia laatiessaan, millä seikoilla on merkitystä tarjouskilpailua ratkaistaessa. Lisäksi tarjouspyyntö on laadittava niin selväksi, että sen perusteella voidaan antaa yhteismitallisia ja keskenään vertailukelpoisia tarjouksia.\nTarjouspyynnön mukainen tarjousten vertailussa käytettävä vertailuhinta on edellä selostetulla tavalla muodostunut neljän vuoden kiinteästä hinnasta. Tämän lisäksi vertailuhintaan on edellä selostetulla tavalla laskettu tarjouspyynnön liitteellä pyydettyjen analyysien ja lisätyötuntien yksikköhinnat.\nHankintayksikkö on viimeksi mainittujen vertailuhintojen osalta asian käsittelyn yhteydessä markkinaoikeudessa esittänyt sen oletuksena olleen, ettei lisäanalyyseille tai lisätyölle ole tarvetta ja että analyysi- ja lisätyöhinnat oli pyydetty ainoastaan, jotta mahdolliset sopimusaikana tulevat muutokset voitiin hinnoitella ilman, että lisätöistä jouduttiin sopimusvaiheessa neuvottelemaan. Itse tarjouspyynnössä ei hankintayksikkö ole kuitenkaan ilmoittanut mitään lisäanalyysien tai lisätyön tarpeeseen liittyen.\nMarkkinaoikeus katsoo, että sanotulla hankintayksikön vasta markkinaoikeudessa esittämällä seikalla vertailuhintojen osalta on voinut olla vaikutusta paitsi tarjoajien analyysi- ja tuntiveloitusliitteen mukaisia yksikköhintoja määrittäessään niin myös yleisemmin tarjoajien tarjousten hinnoittelurakenteisiin ja sitä kautta tarjoushintoihin.\nEdellä esitetty huomioon ottaen markkinaoikeus katsoo, ettei tarjouspyyntö ole ollut omiaan tuottamaan yhteismitallisia ja keskenään vertailukelpoisia tarjouksia eikä turvaamaan tarjoajien tasapuolista ja syrjimätöntä kohtelua. Hankintayksikkö on siten menetellyt hankintasäännösten vastaisesti vertailuperusteita asettaessaan.\nEdelleen edellä hankinnan ennakoidun arvon osalta lausuttu sekä asian lopputulos huomioon ottaen markkinaoikeus katsoo, ettei hankintayksikköä ole tarpeen velvoittaa toimittamaan valittajan vaatimia hankinnan kohteena olevan palvelun aikaisempia vuosikustannustietoja. Tämän vuoksi valittajan vaatimus mainittujen vuosikustannustietojen toimittamisesta markkinaoikeudelle on hylättävä.\nValittaja on vaatinut, että markkinaoikeus kumoaa hankintayksikön hankintapäätöksen 17.10.2016 tekemisen jälkeen tekemän ratkaisun hankinnan väliaikaisesta järjestämisestä. Lisäksi valittaja on vaatinut, että markkinaoikeus keskeyttää hankinnan väliaikaisen järjestämisen välittömästi. Valittajan esittämän mukaan hankintayksikkö ei ole voinut järjestää hankintaa väliaikaisesti Eurofins Enviroment Testing Finland Oy:n kanssa, sillä kyseinen yhtiö ei ollut palvelun aikaisempi toimittaja eikä osallistunut tarjouskilpailuun.\nHankintayksikön esittämän mukaan sopimus Eurofins Enviroment Testing Finland Oy:n kanssa on tehty vuoden 2017 puolella. Vuoden 2017 alusta voimaan tulleen uuden hankintalain 153 §:n mukaan puolestaan hankintayksikkö voi tehdä hankinnan väliaikaisen hankinnan keneltä tahansa valitsemaltaan taholta.\nUuden hankintalain 173 §:n 1 momentin mukaan mainittu laki on tullut voimaan 1 päivänä tammikuuta 2017. Uuden hankintalain 174 §:n 6 momentin mukaan ennen mainitun lain voimaantuloa aloitettuihin lain voimaan tullessa vireillä oleviin hankintamenettelyihin sovelletaan kuitenkin sanotun lain voimaan tullessa voimassa olleita säännöksiä.\nValituksen kohteena on ennen uuden hankintalain voimaantuloa aloitettu hankintamenettely ja siinä tehty ratkaisu hankinnan väliaikaisesta järjestämisestä. Näin ollen myös kysymyksessä olevaan valituksen käsittelyyn on sovellettava uuden hankintalain voimaan tullessa voimassa olleita hankintalain säännöksiä.\nHankintalain 73 §:n 3 momentin mukaan hankintayksikön ei tarvitse tehdä mainitussa pykälässä tarkoitettua päätöstä sanotun lain 28 §:ssä tarkoitetusta lisätilauksesta tai lain 93 §:ssä tarkoitetusta hankinnan väliaikaisesta järjestämisestä.\nHankintalain 93 §:n 1 momentin mukaan, jos hankinnasta on tehty valitus markkinaoikeuteen, hankintayksikkö voi järjestää hankinnan väliaikaisesti tilaamalla sen hankintamenettelyyn osallistuneelta tai aiemmalta toimittajalta, jollei hankintaa voida sen luonteen vuoksi lykätä markkinaoikeuden käsittelyn ajaksi.\nHankintayksikön asiassa esittämän mukaan 17.10.2016 tehdyllä hankintapäätöksellä tarjouskilpailun voittanut Ramboll Finland Oy on sittemmin myynyt laboratorio- ja mittauspalveluita tuottavan Ramboll Analytics -liiketoimintayksikkönsä Eurofins Enviroment Testing Finland Oy:lle.\nHankintayksikön edelleen esittämän mukaan sillä on ollut sopimus hankinnan väliaikaisesta järjestämisestä Ramboll Finland Oy:n kanssa. Ramboll Finland Oy:n myytyä kuitenkin laboratorioanalytiikkatoimintansa Eurofins Enviroment Testing Finland Oy:lle, sopimus hankinnan väliaikaisesta järjestämisestä on tehty viimeksi mainitun kanssa.\nMarkkinaoikeus toteaa, että hankintalain 93 §:n 1 momentin mukaan hankintayksikkö voi järjestää hankinnan väliaikaisesti tilaamalla sen hankintamenettelyyn osallistuneelta tai aiemmalta toimittajalta.\nAsiassa esitetyn mukaan hankintayksikkö on tehnyt hankintapäätöksestä 17.10.2016 markkinaoikeudelle tehdyn valituksen tekemisen jälkeen sopimuksen hankinnan väliaikaisesta mainitulla hankintapäätöksellä valitun tahon kanssa. Kyseinen sopimus hankinnan väliaikaisesta järjestämisestä on siten tehty hankintalain 93 §:n mukaisen tahon kanssa.\nAsiassa esitetyn mukaan edellä mainittu hankintapäätöksellä 17.10.2016 valittu taho on sittemmin keväällä 2017 ilmoittanut hankintayksikölle myyneensä kysymyksessä olevan hankinnan toteuttamisesta vastaavan liiketoimintayksikkönsä Eurofins Enviroment Testing Finland Oy:lle, minkä jälkeen hankintayksikkö on tehnyt sopimuksen hankinnan väliaikaisesta järjestämisestä Eurofins Enviroment Testing Finland Oy:n kanssa.\nMarkkinaoikeus toteaa, ettei Eurofins Enviroment Testing Finland Oy ole sinänsä osallistunut hankintapäätöksellä 17.10.2016 ratkaistuun hankintamenettelyyn eikä myöskään ole ollut palvelun aiempi toimittaja. Edellä kuvatuissa olosuhteissa sopimuksessa hankinnan väliaikaisesta järjestämisestä Eurofins Enviroment Testing Finland Oy:n kanssa on kuitenkin katsottava olleen kyse hankinnan väliaikaisesta järjestämisestä tosiasiallisesti samalla tavalla kuin ennen edellä mainittua liiketoimintakauppaa, ei hankinnan väliaikaista järjestämistä koskevien hankintasäännösten kiertämisestä. Asiassa ei myöskään ole edes väitetty, että hankintayksikkö olisi ollut jollakin tavalla osallinen kyseiseen liiketoimintakauppaan.\nEdellä esitetty huomioon ottaen markkinaoikeus katsoo, ettei hankintayksikkö sanotuissa olosuhteissa ole menetellyt virheellisesti, kun se on tehnyt sopimuksen hankinnan väliaikaisesta järjestämisestä Eurofins Enviroment Testing Finland Oy:n kanssa.\nEdellä todetulla tavalla markkinaoikeuden asian diaarinumero 2016/595 osalta asiassa tulee harkittavaksi hankintalaissa säädettyjen seuraamusten määrääminen.\nHankintayksikön ilmoituksen mukaan hankintasopimusta ei ole allekirjoitettu eikä hankintapäätöstä ole muutoinkaan pantu täytäntöön. Näin ollen Loimi-Hämeen Jätehuolto Oy:n 17.10.2016 tekemä hankintapäätös voidaan hankintalain 94 §:n 1 momentin nojalla kumota ja sen täytäntöönpano kieltää.\nMikäli Loimi-Hämeen Jätehuolto Oy aikoo edelleen toteuttaa vesientarkkailua koskevan hankinnan julkisena hankintana, sen on järjestettävä uusi tarjouskilpailu, jossa on otettava huomioon tässä päätöksessä mainitut seikat.\nHankintayksikkö on markkinaoikeuden asiassa diaarinumero 2016/595 vaatinut, että valittaja velvoitetaan korvaamaan sen arvonlisäverottomat oikeudenkäyntikulut 3.600 eurolla.\nAsian näin päättyessä hankintayksikkö saa pitää oikeudenkäyntikulunsa markkinaoikeuden asiassa diaarinumero 2016/595 vahinkonaan.\nMarkkinaoikeus hylkää Lounais-Suomen vesi- ja ympäristötutkimus Oy:n markkinaoikeuden asiassa 2016/595 esittämän vuosikustannustietojen toimittamista koskevan vaatimuksen.\nMarkkinaoikeus kumoaa Loimi-Hämeen Jätehuolto Oy:n 17.10.2016 tekemän hankintapäätöksen markkinaoikeuden asiassa 2016/595. Markkinaoikeus kieltää Loimi-Hämeen Jätehuolto Oy:tä tekemästä hankintasopimusta sanotun päätöksen perusteella tai panemasta sitä muutoin täytäntöön nyt asetetun 20.000 euron sakon uhalla.\nMarkkinaoikeus hylkää Loimi-Hämeen Jätehuolto Oy:n markkinaoikeuden asiassa diaarinumero 2016/595 esittämän vaatimuksen oikeudenkäyntikulujensa korvaamisesta.\nMarkkinaoikeus hylkää Lounais-Suomen vesi- ja ympäristötutkimus Oy:n valituksen markkinaoikeuden asiassa 2017/650.\nAsian tultua ratkaistuksi lausunnon antaminen Lounais-Suomen vesi- ja ympäristötutkimus Oy:n esittämästä hankintamenettelyn keskeyttämistä koskevasta vaatimuksesta markkinaoikeuden asiassa 2017/650 raukeaa.\nAsian ovat yksimielisesti ratkaisseet markkinaoikeustuomarit Jussi Karttunen, Reima Jussila ja Jukka Koivusalo.\nJulkaistu 5.1.2018 Päivitetty 12.1.2018


ENNAKKO: Vantaa Ducksilla Töölön Kisahallissa liigakarsintapelejä tuplana - Mestaruusliiga\nENNAKKO: Vantaa Ducksilla Töölön Kisahallissa liigakarsintapelejä tuplana\nLentopalloilun Mestaruusliigan karsinnoissa ratkeaa viikonloppuna pelataanko tulevalla kaudella metropolialueella edelleen pääkaupunkiseudun parasta lentopalloa. Vantaa Ducks kohtaa Töölön Kisahallissa lauantaina klo 17.00 KyKy-Betsetin Kyyjärveltä. Sunnuntaina klo 17.00 vastaan asettuu klo 17.00 Pohjois-Karjalan ylpeys Karelian Hurmos.\nMikäli ankat voittavat molemmat pelit varmistaa joukkue samalla mahdollisuuden anoa liigapaikkaa Mestaruusliigasta kaudelle 2019 – 2020. Töölön Kisahalli on legendaarinen pyhättö. Pääkaupunkiseudun lentopallon ystäville on nyt tarjolla Helsingin ytimessä kaksi kovaa karsintakamppailua. Ostamalla ennakosta lipun lauantaina taistoon Kyyjärven tähtisikermää vastaan pääsee samalla lipulla ilmaiseksi sunnuntaina otteluun Hurmosta vastaan. Kausikortit oikeuttavat tietysti pääsyyn molempiin otteluihin. Ennakkoon lippuja voi ostaa https://www.lippuautomaatti.fi/lp001.asp?source=etusivu&Tapahtuma_id=266 osoitteesta. Ovelta ostettaessa liput oikeuttavat vain siihen otteluun mihin se on ostettu. Tervetuloa kannustamaan ankat voittoon!\nVantaa Ducks johtaa karsintasarjaa voitettuaan sunnuntaina KyKy-Betsetin Kyyjärvellä. Kyyjärveläiset betonimiehet laittoivat ankat koville. Toista erää kotijoukkue johti jo 22 – 14, mutta silloin ankkapassari Akseli ”Aksu” Lankinen puki päälleen sankarin viitan. Akseli toi Ducksin vastustajan iholle ja ankat väänsivät toisen erän itselleen lukemin 24 – 26. KyKy-Betset tulee varmasti lauantaina heti pelin alusta kovaa. Voitto ankoista vankistaisi joukkueelle mahdollisuutta päästä anomaan liigapaikkaa. Joukkue vilisee kokeneita liigajyriä. Mikko Väliaho ja Aivars Petrusevics ovat heistä tunnetuimmat tähdet. Lauri Jylhä ja hakkurilupaus Oskari Keskinen säestävät kaksikkoa kovilla otteillaan.\nKarelian Hurmos on Pohjois-Karjalan lentopalloylpeys Joensuusta. Joukkueen syömähammas on hakkurihirmu Ville Louhela, joka voi hurmospäivänään kaataa yksin ankat. Fred Musoni on kovapomppuinen keskipelaaja ja Tuomas Karjalainen kokenut passari. Hurmokselle varmasti maistuisi tulevalle kaudelle liigapaikka, joten sunnuntainakin Vantaa Ducks saa polkea täysillä. Liigaunelman kannalta Hurmoksen on voitettava sunnuntain peli.\nAnkat osoittivat Kyyjärven hornankattilassa ammattiylpeyttä. Tiukat paikat eivät saaneet ankkojen puntteja tutisemaan vaan joukkueesta löytyi aina ratkaisija. Koko joukkue näytti laajalla rintamalla osaamistaan. Keskipelaaja Lassi Nurminen on kevään kunniaksi puhjennut kukkaan. Kuusi torjuntaa kolmessa erässä on kova saavutus. Lisäksi Lankisen tarjoilusta pallo kuoli keskeltä. Hyökkäyksessä laitapelaajat Kankaanpää, Kyrölä ja Rogers olivat kaikki vireessä. Mikäli tahti jatkuu Töölön Kisahallissa samanlaisena, niin vieraat saavat poistua maakuntaan otteluista ilman sarjapisteitä.\nTuplakotiviikonlopun jälkeen Vantaa Ducks kohtaa 14.4. Joensuussa Karelia Hurmoksen Mestaruusliigan karsinnan viimeisessä pelissä. Ottelu alkaa klo 15.00.


Husqvarna SM 125 S vaihto isompaan 125 cm³ 2012 - Orimattila - Moottoripyörä - Nettimoto\n125 S vaihto isompaan\nJuuri laitettu husse kaupan/vaihto isompaan. Tekniikkana toimii sm144 sylinteri,vhm kansi,vforce3 läpät,hgs paisari ja 38mm mikunin kaasari.\nIsolla rahalla laitettu. Koneremontin jälkeen ajettu 98h jossa vaihettiin laakerit,stefat,kampiakseli ja mäntä(kuitti tallella). Osat käytetty maalarilla maalautuksessa. Kaikin puolin toimiva kampe seuraavalle käskyttäjälle!\nHae samanlaiset (9)Endurot, crossimopot ja minicrossitKevaritMoottoripyörät Kaikki pikalinkitCafe RaceritCrosskartitCruiserit, chopperit ja customitEndurot, crossimopot ja minicrossitHelpot kaupatKarting-autotKatsotuimmatKevaritKiireellisetKilpa-ajoneuvotKlassikotMaksiskootteritMoottorikelkatMoottoripyörätMopoautotMopotMotocrossMotovideotMuseoajoneuvotMönkijätOsto-ilmoituksetProjektitSivuvaunullisetSkootteritStreetfighteritSupermototSähköpotkulaudatSähköskootteritTarjouksetTax freeTieliikennemönkijätTraktorimönkijätTrialitTriketVaihdetaanVuokrataan Hae samanlaiset (9)\n125 cm³, '11


Uuden iPhonen sormenjälkilukijaa voi huijata - Digitoday - Ilta-Sanomat\nUusi uljas iPhone – mutta entä se sormenjälkilukija?\nJulkaistu: 28.9.2014 12:25 , Päivitetty: 28.9.2014 12:25\nEdellisen iPhonen sormenjälkilukijan murtanut tutkija toisti kokeensa uuden iPhone 6:n kanssa.\nApplen voisi olettaa panostavan iPhonen sormenjälkilukijan turvallisuuteen nyt, kun Apple on laajentamassa sen käyttöä pelkästä puhelimen lukituksen avaamisesta Apple Pay -maksupalveluihin.\nMutta tietoturvayhtiö Lookoutin asiantuntija Marc Rogersilla on huonoja uutisia. Hänen vuosi sitten kokeilemansa tekniikka sormenjälkien kloonaamiseksi toimi melkein yhtä hyvin iPhone 6:ssa kuin iPhone 5S:ssäkin.\n– Valitettavasti anturissa on havaittavissa vain vähän mitattavaa parannusta. Vanhalla tekniikallani luodut väärät sormenjäljet huijasivat vaivatta molempia laitteita. Ei ole myöskään uusia asetuksia, jotka auttaisivat käyttäjiä tiukentamaan turvallisuutta, Rogers kirjoittaa yhtiönsä blogissahttps://blog.lookout.com/blog/2014/09/23/iphone-6-touchid-hack/.\nSinänsä Rogers on iPhonen sormenjälkitunnistuksen ehdoton kannattaja. Se suojaa peruskäyttäjiä rivirikollisilta samaan tapaan kuin kodin ovessa oleva lukko.\nIPhonen lukijan murtamiseen tarvitaan yli tuhannen dollarin välineet ja lähes poliisin teknisten tutkijoiden ammattitaito. Marc Rogers hyödynsi esimerkiksi sormenjälkipulveria, tarkkaa kameraa, laserprintteriä ja kuivunutta liimakerrosta, jonka hän lopulta asetti sormensa päälle Touch ID:n huijaamiseksi.\nSuojauksen ohittaminen vaatii paitsi osaamista ja aikaa, myös oikean ja tarpeeksi hyvän sormenjäljen löytämistä. On kuitenkin syytä olettaa, että jos kohde on tarpeeksi houkutteleva, maailmasta kyllä löytyy tahoja, joille lukijan murtaminen ei ole suurikaan haaste.\nIPhone 6:n sormenjälkilukijan anturi vaikutti hänestä paljon entistä tarkemmalta, sillä se hylkäsi oikean sormenjäljen paljon harvemmin. Lukija myös vaikuttaa skannaavan huomattavasti laajemman alueen sormenjäljestä luotettavuuden parantamiseksi. Lukija myös hylkäsi heikohkot väärät sormenjäljet, jotka huijasivat iPhone 5S:ää.\nRogers on eniten huolissaan Touch ID:n käyttämisestä jatkossa myös lompakon korvikkeena.\n– OIen väistämättä hieman pettynyt Appleen, ettei se käyttänyt tätä tilaisuutta Touch ID:n turvallisuuden selvään parantamiseen...kätevä tunnistus maksuja varten on hieno juttu, joka voi parantaa sekä käyttäjäkokemusta että turvallisuutta. Se kuitenkin kiinnittää myös niiden huomion, jotka haluavat hyväksikäyttää näitä maksutapahtumia, ja lisääntyvät tapahtumat merkitsevät suurempaa kannustinta [rikollisille], Rogers miettii.\nF-Secure pakasti iPhonen: Testi jätti kylmäksi\nTällä kertaa jännitti lähinnä sormenjälkilukijan toimivuus pakkasrupeaman jälkeen. Lue lisää ›\nDéjà-vu: Galaxyn sormenjälkilukija päihitettiin\nSamsung seurasi Applea sormenjälkilukijallaan ja otti nähtävästi mukaan myös puutteet tietoturvassa. Vaara tavalliselle käyttäjälle on kuitenkin rajallinen. Lue lisää ›\nSormenjäljet jakoivat työryhmän – mutta poliisi jäi nuolemaan näppejään\nPäätös oli tosin kaikkea muuta kuin yksimielinen. Kysymys sormenjäljistä jakoi työryhmää vahvasti. Lue lisää ›\nTunnettu kryptografian asiantuntija Bruce Schneier pitää iPhonen sormenjälkilukijaa fiksuna vetona, mutta täysin turvalliseksi sitä on turha kuvitella. Lue lisää ›\nApple: Emme tallenna sormenjälkiä\nApple kertoi uuden iPhonen sormenjälkitekniikasta Wall Street Journalille. Yhtiön mukaan tietomurtajilla voi olla melkoinen urakka edessään. Lue lisää ›\nHakkerit ohittivat jo iPhonen sormenjälkiskannerin\nUusi iPhone 5S sormenjälkitunnistuksineen ennätti olla myynnissä vain runsaan päivän ennen kuin sen tunnistusmekanismi murtui. Lue lisää ›\nSormenjälkimurto on ehta: "Luulimme sen olevan vaikeampaa"\nIPhone 5S:n sormenjälkiskannerin murto on varmistettu aidoksi. Murtokisan järjestäjät yllättyivät tempun helppoudesta, mutta pitävät Applen teknologiaa silti tietoturvaa parantavana. Lue lisää ›


pikajuoksu | yle.fi\nArtikkelit ruotsiksi: sprinterlöpning\n100 metrin juoksu\nSuomi saa Ruotsilta selkäsaunan miesten paperimaaottelussa, naiset panevat kampoihin – yllätykset vaativat huippuonnistumisia juoksuradalla\n31.08.2018 Yle Urheilu\nYle Urheilun asiantuntija Jarkko Finni ennakoi Ruotsin naisille 16 pisteen ja miehille peräti 30 pisteen voittoa.\nYle Urheilu päätti selvittää, mitä tapahtuu kun keihäänheittäjä haastaa pituushyppääjän kuulanheittoon, tai kun pikajuoksija spurttaa 30 metrin juoksuun vastustajanaan pituushyppääjä. Tervetuloa mukaan yleisurheilijoiden testipäivään!\nSeuraa suorana: viisi suomalaista kamppailee mitaleista parayleisurheilun EM-kisoissa\n21.08.2018 Yle Urheilu\nLeo-Pekka Tähti, Amanda Kotaja, Sini Paukkeri, Toni Piispanen ja Ronja Oja kilpailevat EM-mitaleista.\nBerliinin EM-kisojen ainoa triplavoittaja on jahdannut poikia ”kuolemaan saakka” – 22-vuotias britti opiskeli historiaa ja juoksi sen jälkeen itsensä historiaan: ”Aivan ilmiömäinen”\n13.08.2018 Yle Urheilu\nDina Asher-Smith oli Berliinin EM-kisojen ehdoton juoksukuningatar. Hän nappasi ensimmäisenä brittinä koskaan samoissa EM-kisoissa kolme kultaa. 22-vuotias tähti nostaa erittäin suureksi menestystekijäksi valmentajansa.\nRantala ja Purola juoksivat viestihistoriaa\n13.08.2018 Yle Uutiset - lyhyet\nEetu Rantala ja Samuel Purola juoksivat sunnuntaina Suomen ennätyksen sekä Suomen kautta aikain parhaimman sijoituksen EM-kisoissa.\nMitä epäonnea! Sivusto: tshekkiläisen viestijuoksijan pahat krampit estivät joukkueen startin pikaviestin finaalissa\nYleisurheilun EM-kisojen viimeisessä lajissa nähtiin värikkäitä vaiheita. Ensin Suomi pääsi pikaviestin finaaliin mukaan protestin kautta. Lisäksi jo stadionille saapunut Tshekin joukkue poistui radalta juuri ennen starttia.\nSuomen pikaviestijoukkue teki historiaa EM-finaalissa! Uusi rajapyykki tuli Turkin avulla – Kemppainen hoiti protestin loppuun\n12.08.2018 Yle Urheilu\nSuomen pikaviestijoukkue Eetu Rantala, Samuel Purola, Otto Ahlfors ja Oskari Lehtonen teki kaksi ennennäkemätöntä suomalaisssuoritusta Berliinin EM-kisojen huipennuksessa.\nSuomi teki protestin pikaviestin tapahtumista – nousi vielä EM-finaaliin!\nSE-ajan tykittänyt Suomen pikaviestimaajoukkue kokee, että Puolan kolmannen osuuden juoksija Dominik Kopec on rikkonut sääntöjä.\n”Kukaan ei nyt kaipaa Usain Boltia” – 17-vuotias Jakob Ingebrigtsen löi läpi uudeksi yleisurheilun supertähdeksi 10 vuoden tiukan perhekoulutuksen jälkeen, jossa tyttöystävä on elämän ainoa normaali asia\nJakob Ingebrigtseniä verrataan yleisurheilun uudeksi suurtähdeksi EM-Berliinin urotekojen jälkeen. 17-vuotiaan norjalaisteinin menestyksen taustalla on urheilua henkivä perhe kovine sisaruksineen ja valmentajaisineen.\nToteutuuko Suomen viestikvartetin kaikki kolme kovaa tavoitetta? "Ei saa hötkyillä yhtään"\nSuomen viestinelikko on talvesta asti kuulunut pikajuoksijoiden ryhmään, joka otti tiukaksi tavoitteekseen pääsyn Berliinin EM-kisoihin. Tämä on nyt toteutunut, mutta ryhmän kaksi muuta tavoitetta on vielä jäljellä.\nElisa Neuvonen kävelyssä, illalla kova kattaus finaaleja – katso tästä kuudennen kisapäivän ohjelma\n11.08.2018 Yle Urheilu\nBerliinin EM-kisojen kuudennen kisapäivän lähetys alkaa TV2:ssa, Areenassa ja Yle Puheessa kello 10.\nUsain Bolt jatkaa jalkapalloammattilaisuuden jahtaamista Australiassa\n08.08.2018 Yle Urheilu\nJamaikalaisen ex-pikajuoksutähden uusi seura on Central Coast Mariners.\n22-vuotias britti juoksi ylivoimaisesti Euroopan nopeimmaksi naiseksi – iski tauluun samalla maailman kärkituloksen\n07.08.2018 Yle Urheilu\nDina Asher-Smith oli nopein Berliinin EM-kisojen sadalla metrillä.\nKuka on Euroopan nopein mies? Ranskalaistykiltä hurja myrskyvaroitus – rikkoi 12 vuotta vanhan EM-kisaennätyksen välierissä\nJimmy Vicaut kirjasi uudeksi EM-kisaennätykseksi 100 metrillä 9,97.\nYleisurheilun EM-kisat starttasivat Berliinissä – suomalaismiehillä mollivoittoinen aloitus\n06.08.2018 Yle Urheilu\nYleisurheilun EM-kisojen avauspäivä Berliinissä ei tarjonnut finaalipaikkoja suomalaisurheilijoille. Yle Urheilu seurasi kisapäivää hetki hetkeltä.\nBerliinin olympiastadionilla on sykähdyttävä pikajuoksuhistoria – Jesse Owensin ja Usain Boltin uroteot jäävät ikuisiksi ajoiksi ihmiskunnan muistiin\nYleisurheilun historian ikimuistoisimpia pikajuoksuhetkiä on ikuistettu Berliinin olympiastadionilla, jossa käydään tänään alkavat yleisurheilun EM-kisat. Heti avauspäivänä ohjelmassa ovat miesten ja naisten sadan metrin alkuerät.\nHyvästä moniottelijasta tuli Euroopan ylivoimainen pikajuoksukuningatar, jonka odotetaan muuttavan lajin voimasuhteita – lentävä hollantilainen on maansa sankari, vaikka joutui suurennuslasin alle ihonvärinsä ja doping-syytösten vuoksi\n05.08.2018 Yle Urheilu\nDafne Schippers tuhlasi pitkään energiaa seitsenottelun kipuihin. Nyt hän on noussut yhdeksi Hollannin kuuluisimmista naisista ja poikkeukselliseksi eurooppalaistähdeksi maailman pikajuoksueliitissä.\nMilloin Mäkelä loikkii ja Helander heittää? Katso tästä yleisurheilun EM-ohjelma\n04.08.2018 Yle Urheilu\nBerliinin yleisurheilun EM-kilpailut alkavat maanantaina 6. elokuuta ja kisat kuuluvat Ylen kanavilta nähtävään Super EM 2018 -monilajitapahtumaan. Yle seuraa yleisurheilukisoja tiiviisti niin TV2:ssa, Yle Areenassa kuin Yle Puheessakin. Poimi tästä kisojen ohjelma talteen!\n31.07.2018 Yle Urheilu\nEetu Rantala uskoo pystyvänsä rikkomaan EM-rajan Lapinlahdella: "Jos puhaltaa selän takaa, niin raja on hyvinkin mahdollinen"\n28.07.2018 Yle Urheilu\nSuomen tämän vuoden nopein mies Eetu Rantala luottaa omaan kuntoonsa, ja siihen että hänet saatetaan nähdän Berliinissä viestin lisäksi myös henkilökohtaisella matkalla.


Su Joulu 09, 2007 17:06\nHyppään tähän veneeseen mukaan nyt uuden sarjan innoittamana. Mennään jopa amerikkalaisten edelle! Julkaistaan mono no awarea!!! Elikkäs pyyntöni kaikuu että voisimme saattaa suomeen ihanaisen sarjan nimeltään Yokohama Kaidashi Kikou! Aivan loistava ja ihana sarja. Ja jos valitatte, että halutaan si...\nSu Joulu 09, 2007 17:04\nMa Joulu 03, 2007 20:02\nKe Loka 03, 2007 11:29\nAihe: Esittele itsesi! (Jinsei ry - Pori)\nLapset lapset, älkää tehkö tyhmyyksiä: Olkaa aktiivisia foorumeilla. Muuten käy näin että joutuu tekemään uuden käyttiksen. Jooh, olen vanha Urahara. Eli mieltymyksistä: Oh! My Goddess! ja Full Metal Panic! sarjat erityisemmin. Muitakin hyviä sarjoja on, mutta alan en jaksa listata kaikkia tähän. Tu...\nKe Elo 15, 2007 21:02\nEn ole varma olenko jo kirjoitellut tänne... (jos olen, niin se on vanhalla käyttiksellä) mutta itse kaipailisin suomenkielisiä versioita Rurouni Kenshinistä, Full Metal Panic! ja viimeisenä yhä jatkuva Bleach. Jos tarkoiksi ruvetaan eniten haluaisin FMPn kirjat käännettäväksi. Muistaakseni niitä ol...\nKe Elo 15, 2007 20:57\nOma pikkuinen mielipiteeni onkin vähän eriskummallinen. Wannabeet ovat mitä ovat, mutta mielestäni olen "tosi-otaku enkä mikään wannabe-otaku" mutta silti eräs ystäväni joka kielsi minua paljastamasta että tämä piti Oh! My Goddess! animesta tietää pahuksen paljon enemmän eri sarjoista kuin minä. Sil...\nKe Elo 15, 2007 20:45\nJaa-a, vastasin kyselyyn syvällä tiedottomuudella, mukamas harrastuksen pituudesta johtuen. Mutta jos ihan totta puhutaan, on se anime ja manga auttanut kun on ollut todella huono olo. Että kaipa sen voisi sanoa tuovan iloa ja onnea elämään. Sitä paitsi, ystäviä on tullut sen kautta lisää eikä sitä ...\nKe Elo 15, 2007 20:39\nVielä 17, mutta muutaman viikon päästä 18 ja ihana aikuisuus alkaa.\nKe Elo 08, 2007 16:51\nJahas jahas, piti sitten vaivautua tekemään käyttis (uudestaan) jotta sai tännekkin spämmittyä...\nJoo, omistukseeni ovat onnistuneet eksymään Full Metal Panic!:in ensimmäinen ja toinen tuotantokausi eli\nFMP Fumoffu 1-12


La Rosa dei Venti - aikaosuus. Ostaa, myydä, vuokraa aikaa\nOsoite: Via Privata Serenella 34, San Remo, Imperia, 18038,\nKiinnostaako vuokra-asunto La Rosa dei Venti? Soita myyntitiimimme nyt 0800 071 4674 tai + 44 (0) 1787 881111.\nTravel & Leisure Groupilla meillä on mahdollisesti suurin omistusvarasto osoitteessa La Rosa dei Venti kilpailukykyiseen hintaan. Useimmat myyjät ovat avoimia tarjouksille. Meillä on varastossa vielä useita viikkoja ja muiden yritysten tuhansia viikkoja. Jos haluat tiedustella tästä kiinteistöstä, täytä tällä sivulla oleva yhteydenottolomake tai soita meille ILMAISEKSI +0800 071 4674 XNUMX.\nNauti kotikokemuksesta kotiin La Rosa dei Venti\nKun ostat osa-aikaista kiinteistöä kuten La Rosa dei Venti, taataan vuosittain päästä pois. Se tulee nopeasti kotiisi kotoa tarjoamalla ainutlaatuisen ja rauhallisen tauon arjesta.\nVuokrata La Rosa dei Venti ennen kuin ostat\nTietenkin haluamme sinun olevan täysin tyytyväisiä uuteen lomakotiisi. Joten ennen kuin teet pitkän aikavälin sijoituksen La Rosa dei Ventiin, miksi et yritä ensin vuokrata? Tämä on yleensä suosituin vaihtoehto, koska se antaa sinulle mahdollisuuden vierailla lomakohteessa ja nähdä tarkalleen mitä olet tekemässä. Vuokrauksen jälkeen voit halutessasi ostaa aikaosuuden tai vuokrata toisen, kunnes löydät täydellisen lomakohdan, joka sopii tarpeisiisi.\nMyynnin ja jälleenmyynnin La Rosa dei Venti\nTravel & Leisure Group on erikoistunut myös aikaosuuksien ja aikaosuuksien jälleenmyyntiin. Meillä on vuosien kokemus La Rosa dei Ventin kiinteistön myynnistä. Joten jos sinulla on Aikaosuudet myytäväksi, Voimme auttaa sinua saamaan hyvää hintaa. Myynti aikaosuuksien ei voisi olla helpompaa, me ajaa TV-mainoskampanja Freeview- ja satelliittitelevisiolla kanavilla sekä verkkomainonnalla myytäessä aikaosuuksia La Rosa dei Ventiin.\nKuka tahansa haluaa Myy aikaosuuksia käyttämällä La Rosa dei Ventiä voi olla turvallinen tietäen, että ne ovat turvallisissa käsiin talletettujen varojen kanssa FNTC. Yli 25 vuoden kokemuksella ja ensimmäisen luokan maine alalla sinun ei tarvitse etsiä enää, kun haluat myydä aikaosuuksia.\nOta yhteyttä La Rosa dei Venti Timeshare


Olutarvio: Olvi Black IPA | Reittausblogi\nLähettänyt Harri Metsäjoki - julkaistu 18.9.16 5 kommenttia\nPanimo: Olvi, Suomi (Iisalmi)\nOluttyyli: Black IPA\nSaatavuus: Maitokaupat (arvioitu tölkki saatu panimolta)\nOlvi julkaisi vuoden 2015 alkupuolella IPAn, joka käsittääkseni melko nopeasti sai suuren ja yhä jatkuvan suosion. Itselleni tuo pihkainen ja jotenkin karkeahko IPA ei toiminut. Nyt Olvi laajentaa IPA repertuaariaan ensin Black IPAlla ja myöhemmin myös Xmas IPAlla. Black IPAssa Humalina Cascade, Target, Yellow Sub ja T'n'T. Kaksi viimeksi mainittua vaikuttaisi olevan jonkinlaisia humalasekoitteita, eli samaan pellettiin on puristettu yhdistelmä eri lajikkeita. Hieman on ristiriitaiset fiilikset ennen tölkin avausta - en juuri pidä Black IPAsta, enkä varsinkaan kuvittele sellaisen toimivan kauppavahvuisena... ja kun se Olvin IPAkaan ei maistunut.\nKirkas, punertavan tummanruskea olut, joka vaahtoaa IPA-lasissa tutun reilusti. Tuoksussa on hieman paahteinen yleisvire, jota kukkaisen sitruksinen humala ihan mukavasti taustalla tukee. Intensiteetti on tietysti maitokauppatasoa, eli hieman sellainen mitäänsanomaton aitoon asiaan verrattuna. Olvin IPA oli omaan nenääni jotenkin pellettimäisen "vihreä" ja karkea ennemmin kuin hedelmäinen, mutta tässä tuoksu on miellyttävä ja hedelmäisyyttäkin on. Maku on myös ihan OK, parempi kuin oletin kauppavahvuiselta Black IPAlta. Kevyttä paahteisuutta, joka loppuvedossa menee hieman suolaisen lakritsaiseen suuntaan. Humalaisuus on sitrusmaista, hieman mentholimaista ja katkeruudeltaan kuitenkin melko kesyä. Hedelmäisyyttä voisi toki olla enemmän ja vielä humalaöljyisemmin. Maku on puhdas ja laadukas - mallas ja humala maistuvat selkeästi, eikä mitään häiritseviä piirteitä ole. Runkokin on maitokauppavahvuiselle hyvä ja hiilihappotaso kohtuullinen. Ei hullumpi, vielä jos hedelmäisyyttä (=IPAmaisuutta) saisi korostettua, niin voisi päätyä joskus omalle ostoslistallenikin.\nHyvä Black IPA näihin vahvuuksiin.\nAndy 18. syyskuuta 2016 klo 14.16\nHämmentää, ettei Olvi IPA maistu sinulle, kun itselleni siitä on tullut sellainen oletusvalinta maitokauppaolutta ostaessa saunaan/puistoon/jne. Mielestäni se nimenomaan on trooppishedelmäisen raikasta, ei pihkaista tai pellettisen karkeaa. Kyllä tämä BIPA pitää ehdottomasti testata.\nHarri Metsäjoki 18. syyskuuta 2016 klo 14.19\nEn ole kyllä kokeillut sitä sen 2015 kevään jälkeen. Stadin American Lageriakin monet kehui hedelmäiseksi, mut en siitäkään saanu irti kuin samanlaista fiilistä kuin Olvi IPAsta. Ehkä miehessä vika :)\ntuoppi75 7. huhtikuuta 2017 klo 22.29\nHintalaatusuhde on erinomainen. Voin suositella\nKarri Laakso 23. syyskuuta 2016 klo 21.37\nSamoilla linjoilla mennään. Hyvä runko, lupaava alku, mutta loppu hedelmällisyys uupuu. Pienellä hiomisella tästä saisi huomattavasti mielekkäämmän.\nOlutarvio: Nils Oscar Motörhead Imperial Pale Lage...


Huomautus: Koska monet tilimääritykset, tässä artikkelissa on yleisiä ohjeita sähköpostitilien manuaalista määrittämistä varten. On suositeltavaa kokeilla Automaattinen tilin määritys ennen sähköpostitilin määrittäminen manuaalisesti. Kysy kysymyksiä tilisi Internet-palveluntarjoajalta (ISP) tai sähköpostin järjestelmänvalvojaan.\nHuomautus: Microsoft Exchange Server-tileille Manuaalinen määritys ei voi tehdä, kun Outlook on käynnissä. Ohjeiden lisääminen aiemmin luotuun profiiliin tai osia.\nMicrosoft Exchange-tilien manuaalista määritystä ei ole tehty, Outlook on käynnissä. Jos haluat lisätä Microsoft Exchange-tiliä, ohjeiden lisääminen aiemmin luotuun profiiliin tai Lisää uusi profiilija toimi sitten seuraavasti:


BunnyTailNails: Kanikimaran voittaja!\nTät-tä-dä-dää-ääää! Tuo yritti olla fanfaari, mutta ehkä se muistuttaa enemmän jokeltelua. Tötteröt tanaan, meillä on kuulkaas faktatietoa kaniartefaktien määrästä. Törmäsin muutamaan määritelmälliseen ongelmaan, koska talosta löytyy toki vielä enemmänkin kantturoita, mutta tässä oli nyt tarkoitus pitäytyä sisustuksellisissa elementeissä. En siis laskenut mukaan kanikahvimukeja (ellei niitä nimenomaisesti pidetä esillä esim. kynätelineinä), -piparimuotteja tai -petivaatteita yms. Sängynpäällinen olisi jo mennyt sisustuselementistä mutta omassamme ei ole ihme kyllä pupun kuvia.\nLaskin tavaroita jännityksellä kamera tassuissani. Olin tavallaan hieman pettynyt lopulliseen määrään. En olisi todellakaan pärjännyt itsekään tässä arvuuttelussa, vaikka olen ihan omin pikku kätösin jokaisen esineen paikoilleen asetellut. Oli yllättävän mukava käydä kaikki esineet läpi, koska samalla tuli muisteltua mistä kukin on tänne tiensä löytänyt. Ihania pieniä muistoja! Keräsin tähän kollaaseihin kaikki kanit ja loppuun muutaman erityisen tärkeän esineen. Ei kai mikään esine saisi niin kovin tärkeä olla, mutta kyllä tästäkin tipusta sen verran materialistia löytyy, että itku on tullut monestikin jonkin esineen hajotessa/hukkuessa.\nKoska te kuitenkin pissitte kohta housuihinne siellä, kerron nyt sen oikean luvun. Eli elämän tarkoitus on tästä lähtien 70. Tasan, ei himpan verran alle eikä tippaakaan päälle. 70! NailOxtail tosin arvuutteli puolikasta lukua, jonkin rikkoutuneen ja puoliksi säilytetyn kaniatrefaktin vuoksi, mikä oli sinänsä hyvinkin fiksu veto mutta meni metsään kahdesta syystä. Ensinnäkään emme elä Harry Potterlandiassa (emmekä ala-asteen matematiikantunnilla), jossa murtoluvut muodostavat mielekkäitä kokonaisuuksia. Toiseksi, jos se ei ole rikki me emme riko sitä ja jos se on rikki me vedämme kamalat kilarit, otamme pikaliiman esiin ja pistämme sen kasaan. Näin kävi esim. isommissa kuvissa esiintyvälle punamustalle keramiikkapupulle.\nEnnen kuin livetään aiheesta aivan autuaasti olisi varmasti aiheellista kertoa myös kuka mahtaa olla onnellinen voittaja. Kävin läpi arvauksia ja noin puolet arvasivat jotain nelosella tai vitosella alkavaa. Kutosella alkavia arvauksia ei tullut yhtään, seiskalla alkavia arvauksia oli yksi (olisiko kenties voittaja?) ja 80-99 alueella löytyy kaksi arvausta. Seitsemän arvausta ylitti maagisen sadan rajan, jonka olisin itsekin ylittänyt arvauksessani. Keskimäärin olitte sitä mieltä, että meillä asustaa 99,7 kaniesinettä. Otan tämän merkkinä siitä, ettei asuntomme suinkaan ole vielä ylenmäärin täynnä pupuja. Lähimmäksi oikeaa lukua (70) pääsi Johanna (dropsofadream) melkein täydellisellä arvauksella 72. Onnea, onnea, onnea vaan; viisi lakkaa ja viilaamaan! Voittajalle on jo ilmoitettu onnellisesta perhetapahtumasta ja hän ottaa toivon mukaan yhteyttä pian postitustietoihin liittyen.\nTässä vielä muutamia sydäntä lähinnä olevia kanituksiani. Vasemmalla ylhäällä on se mainitsemani rikkoutunut punamusta keramiikkakani. Ostan usein ulkomailta jonkin pupuesineen muistoksi ja tämäkin on löytynyt työmatkalta Vilnasta. Pupu on liettualaista käsityötä ja olin kovasti pahoillani (understatement of the year), kun sen etualalla näkyvä korva katkesi siivoustapaturmassa. Onneksi sain sen pikaliimalla korjattua. Yläoikealla on huovuttamani kani (jolta puuttuu vielä silmät, kuinka makaaberia). Kerään kaneista karvanlähdön aikaan karvaa talteen ja tämä kani on huovutettu ensimmäisen kanimme, Justuksen, karvoista. Voin melkein haistaa Justuksen pullantuoksuisen turkin tätä haistellessani. Alavasemmalla on äitini tekemä keramiikkakani, joka on jo kovia kokenut vuosien varrella. Kaverin viikset on niks naks (itse asiassa Pimpula taisi syödä ne joskus) ja porkkana hailakoitunut auringonpaisteen seurauksena. Tämä on kuitenkin meidän vanhin ulkokani! Oikealla alhaalla on pieni (n.3cm) hopeinen kani. Tämä löytyi muutama vuosi sitten syntymäpäivänäni kävellessämme koruliikkeen ohi. Ikkunassa nökötti yksinäinen pieni kanitus ja koska minulla on kuudes aisti löytää kaikki 100m säteellä olevat kanit, löysi tämäkin mieheni kukkaron avustuksella kotiin.\nTämä turkoosikultainen korurasia on minulle tärkeä, koska... no okei, totuus... koska se oli liian kallis (40€) mutten voinut jättää sitä Intian Basaariin homehtumaan koska se on kani ja koska se on rasia. Jos minut haluaa pitää tyytyväisenä, kannattaa ostaa lahjaksi rasia. Siis ihan vaan tyhjä rasia. Sormuksista ja helyistä viis, kunhan on rasia! Nyt, kun katson tätä tarkemmin huomaan miten jumalattoman kaunis pinta rasiassa on. Tästä lienee pakko tehdä kynnet, tiedä sitten miten mutta sen näkee sitten.\nViimeisenä tärkein eli Pipukin sisko, tunnetaan myös Myyrän ystävänä. Olin toivonut eräänä jouluna pientä versiota tästä pehmokanista ja mieheni olikin metsästänyt jostain ison version tästä söpöliinistä. Minua on äärimmäisen hankala yllättää mutta voin sanoa, että yllätyin avatessani pakettia... ja pillahdin itkuun. Aikuinen ihminen itkee saadessaan pehmokanin. So what! Siihen maailman aikaan meillä oli 4 kania, joista yksi oli punaruskea kuten tämäkin, joten nimeksi pehmo sai luonnollisesti Pipukin sisko. Vaikka Pimpulasta on aika jättänyt, muistuttaa tämä ikuista idiootinhymyään hymyilevä kani minua pitkäkorvien elämänriemusta ja pyyteettömästä itsekkyydestä. Love you guys!\nTunnisteet: Arvonta, Bunnies\nJohanna April 12, 2015 at 12:14 PM\nTäällä herättiin iloiseen kiljahdukseen! Oi että, alan kohta uskoa meedion taitoihini :D jee kiitos paljon!\nBunnytailnails April 12, 2015 at 1:52 PM\nHihii! Onnea vaan paljon :). Mä en ikuna voita mitään mutta ihan yhtä kivaa on kertoa jollekin toiselle hänen voittaneen!\nVibamon April 12, 2015 at 5:54 PM\nNo on niitä kuiten jonkin verran kertynyt. :) Onnea voittajalle.\nMulle tuli kans tosta kanirasiasta kynsijuttuja mieleen. Tee ihmeessä jotkut "insporoidu esineestä" kynnet. :)\nBunnytailnails April 12, 2015 at 8:49 PM\nOn tuo sen verran herkullinen kuvio, että pakkohan se on ainakin yrittää jotain tuon suuntaista :).\nKrista A April 13, 2015 at 5:46 PM\nBunnytailnails April 14, 2015 at 5:49 PM\nPuput on <3.\nNena Sofia April 13, 2015 at 7:09 PM\nVautsi mitä puputuksia! :) Ja hihhei, mähän arvasin arvausten keskiarvon verran (99,0 sitä seitsemää kymmenystä en sentään osannut ennustaa)! Jännää, kai sekin on joku saavutus :D\nBunnytailnails April 14, 2015 at 5:50 PM\nPitäiskö seuraavaksi laittaa pystyyn kilpailu tulevien arvausten keskiarvosta :)? Kuulostaa just niin pöljältä, että voisin jopa tehdä sen. Onnea Nena tästä hienosta saavutuksesta <3.\nnailOxtail April 13, 2015 at 10:45 PM\nHihii, arvasin että olet häärännyt pikaliiman kanssa <3 Onnea voittajalle!\nBunnytailnails April 14, 2015 at 5:53 PM\nSää mitään arvannut. Mä sanon, että sulla on videoyhteys tänne kämppään ja olisit halutessasi tienyt oikean vastauksen, mutta sitten olisit paljastunut :). Kysymys kuuluu työskenteletkö NSA:n, CIA:n vain Homeland Securityn laskuun? Hups, väärä maa, liikaa kofeiinia ja Netflixiä :D.\nNanne April 15, 2015 at 12:35 PM\nMelkoinen PuPuLandia teillä! :D\nPaljon onnea voittajalle ^.^


Olen valmistunut taidemaalariksi Suomen kuvataideakatemiasta vuonna 1988. Ensimmäisen yksityisnäyttelyni pidin Suomen taidegraafikkojen galleriassa 1991. Olen julkaissut aikaisemmin kolme kirjaa: Legendat (2004), Vertauskuvakellot (2014), Oppineen kiinalainen puutarha (2018).\nOlen maalannut kiinalaisella tussimaalaustekniikalla vuodesta 1996 alkaen. Olen opiskellut ja perehtynyt tähän tekniikkaan Kiinassa.\nOlen myös kirjoittanut ja valokuvannut. Uusin kirjani, nimeltään Kotiinpaluu kirjaillussa silkkiviitassa – Yi Jian Huan Xian, yhdistää kuvaa ja tekstiä kuten myös edellinen kirjani Oppineen kiinalainen puutarha – Suuri nauru Mile Fon kanssa (2018).\nOlen ollut jo Taideakatemian ajoista kiinnostunut kuvan ja sanan liitosta, vuoropuhelusta. Kiinassa tällainen ajattelutapa taiteilijoiden piirissä yleistyi viimeistään Song-dynastian (960–1279) kaudella, kun maalauksiin alettiin lisätä kalligrafisia tekstejä. Vuodesta 1996 lähtien olen tutkinut perinteistä kiinalaista tussimaalausta suurella innolla. Aloitin tuolloin kokeilut uusilla välineillä ja uudella tekniikalla itsenäisesti. Jo vuonna 1997 tein ensimmäisen matkani Itä-Aasiaan, Japaniin, missä tutkin museoita ja hankin itselleni asianmukaiset työvälineet tussimaalausta varten.\nKiina nykypäivänä ja historiallisena maailmana on kuin suuri puutarha, joka ilmenee tuhansin eri muodoin.


Autonvuokraus Larnaca Lentokenttä (Halpa) Autovuokraamo\nAutovuokraamo Larnaca Lentokenttä\nLarnaca Lentokenttä matkakohteena? Löydä halpa vuokra-auto täyttämällä vasemmalla oleva lomake. Vertaile Halpaautonvuokraus.fi avulla useiden yritysten hintoja samanaikaisesti ja löytää parhaan autonvuokraushinnan, kun matkakohteesi on Larnaca Lentokenttä. Kun varaat kauttamme, et maksa piilotettuja kustannuksia tai luottokorttimaksuja.\nLarnaca International Airport (LCA) sijaitsee kaakkoon saaren Kypros – noin 6 km lounaaseen Larnaca keskusta.Tämä on saaren tärkein lentokenttä.\nLarnakan lentoasema avattiin vuonna 1974 ja palvelee noin 5,2 miljoonaa matkustajaa vuonna (2010). Sieltä on suoria lentoja useisiin kohteisiin, pääasiassa suurissa kaupungeissa Euroopassa ja Lähi-idässä. 36 lentoyhtiöillä on suoria lentoja täältä – mukaan lukien Cyprus Airways, British Airways, Ryanair, EasyJet ja Lufthansa.\nLarnaca Airport on yksi terminaalin. Tämä on kehitteillä / päivityksiä ja sen on määrä olla valmis vuonna 2013. Nykyisen terminaalin rakentaminen on suhteellisen vähän tilat matkustajille, mutta on olemassa muutamia kauppoja ja ruokapaikkoja täällä.Lisäksi pankit, pankkiautomaatit, posti, ensiapuasema ja turisti infopiste. Lentokenttä on liikuntarajoitteisille.\nJos haluat vuokrata auton Kyproksella, on 7 autovuokraamojen sen oksat saapuessa saliin lentokentän.On myös tunnettuja yrityksiä kuten Avis, Hertz, Europcar ja Sixt.\nEi ole hotelleja lentokentän, mutta lähistöllä on useita.\nPäästä Larnakan keskustassa, voi ottaa taksin tai linja.


Lääketieteellinen käyttö Anaboliset steroidit ja testosteroni ovat reseptilääkkeitä, joiden käyttö on sallittu ainoastaan lääkeviranomaisten vahvistamien sairauksien hoitoon. Näitä sairauksia ovat muun muassa aivolisäke- tai kivesperäinen testosteronin vajaatuotanto, erilaiset anemiat, osteoporoosi sekä krooniset tautitilat, joihin liittyy proteiinikatoa ja . Dec 06, · 20 – Lisäravinne markkinoilla on tarjolla laillisia lisäravinteita, jotka toimivat yhtä hyvin kuin anaboliset steroidit, mutta ovat paljon turvallisempia. Yhtä kauan kuin on hyvä uskoisia ostajia, niin kauan löytyy asiansa osaavia myyjiä, jotka huijaavat tyhjillä lupauksillaan isoista lihaksista. Jos törmäät uusia tehokkaita lisäravinteita . Anaboliset steroidit Shop Suomi. Ostaa steroideja turvallisesti, halpa. Real steroideja. Mistä ostaa steroideja? Tilaa nyt. Steroidit myytävänä.\nAnaboliset steroidit pakkotoisto pimpin pesu -\nLihaksista on kuitenkin hyötyä rasvanpolton kannalta. Tämän perusteella parhaita liikkeitä ovat ne, jotka aktivoivat maksimaalisen määrän lihassoluja, eli raskaat perusliikkeet. Post by porter » Hän on ihaillut urheilijoiden, erityisesti kehonrakentajat ja voimaa urheilijoita, erityisesti sen etuja, kun se tulee saavuttaa kehon rasvattomaan ulkonäkö menettämättä lihasmassaa tai lihasten kokoa. Akne johtuu talirauhasten lisääntyneestä taliöljyn erityksestä.\nCurrent Sports Medicine ReportsAugustnro 4, s. Kaikki anaboliset steroidit kuten testosteroni eivät toimi kunnolla nieltynä koska tällöin valtaosa niistä päätyy suoraan maksaan metabolisotavaksi ennen kuin ne pääsevät vaikuttamaan muihin kehon kudoksiin. Testosteroni itsessään voi aiheuttaa kaljuuntumista naisilla. Muokkaa Lue toisella kielellä Anaboliset steroidit. Warne, Sonia Grover, Jeffrey D. Lääketieteellinen käyttö Anaboliset steroidit ja testosteroni ovat reseptilääkkeitä, joiden käyttö on sallittu ainoastaan lääkeviranomaisten vahvistamien sairauksien hoitoon. Näitä sairauksia ovat muun muassa aivolisäke- tai kivesperäinen testosteronin vajaatuotanto, erilaiset anemiat, osteoporoosi sekä krooniset tautitilat, joihin liittyy proteiinikatoa ja . Escort riga anaboliset steroidit pakkotoisto: Seksi kajaani susannea porno: Real girl sex sex tallinna: ESCORTS IN TAMPERE VALTAVAT TISSIT: Seksi kajaani susannea porno - Trosa Prostituerade Maiju the horses pussi housuja xnxx panoasennot kuvat virolaisten kans siskon kanssa mökillä video tiukkapillu pornoa tyttö sormetus . Dec 06, · 20 – Lisäravinne markkinoilla on tarjolla laillisia lisäravinteita, jotka toimivat yhtä hyvin kuin anaboliset steroidit, mutta ovat paljon turvallisempia. Yhtä kauan kuin on hyvä uskoisia ostajia, niin kauan löytyy asiansa osaavia myyjiä, jotka huijaavat tyhjillä lupauksillaan isoista lihaksista. Jos törmäät uusia tehokkaita lisäravinteita .\n: Anaboliset steroidit pakkotoisto pimpin pesu\nOulu huora suomi rakkaus 740\nSuomi pano etsin naista Journal of the Canadian Thoracic Society, nro 4, s. Nyt porukka näyttää tekevän lääkepäätöksiä fooruminimimerkkien avustuksella. Sports Medicine Auckland, N. On kyllä myönnettävä, että klassisessakin kehonrakennuksessa on käryjäkin 1, 2 Suomessa jo tullut. Mitä sinä neuvot minulle? MM2K, Keväts. Maksu anonyymi ja turvallinen Katso, miten maksaa.\nNuoleminen caligula brothel berlin Puntti harjoittelu saattaa huonontaa liikkuvuutta ja tehdä lihaksista jännittyneet, jos unohtaa kokonaan yhden tärkeän asian eli venyttelyn. Useimmissa maissa on toleranssi lähestymistapa. Gürlevik Maaliskuu 24 klo 7: Amazing service, very fastno problem, a great experience, as always on this shop. Siksi testosteronia käytetään sellaisenaan lihaspistoksina tai voiteina, jolloin kaikki testosteroni ei heti läpikäy maksan suomalainen porn real tantra massage video reittejä. Ajattele eteenpäin, mitä tavoitteita haluat saavuttaa ja kuinka kauan steroidi sykli haluat suoriteta. Adoniskompleksi - löytyykö palstan pojilta?\nMassage milf fuck seksiseuraa lappeenranta Clinical Interventions in Aging, nro 1, s. Tämä johtuu siitä, että tämä tuote tuottaa esimerkillistä suorituskykyä ja on erittäin tehokas, kun se tulee edistää kovuuden ja lihasvoiman paranemista. Clinical EndocrinologyDecembernro 6, s. Käsittääksenihän näitä käytetään lähinnä cuttaamiseen. Hei Kg, ota yhteyttä saadaksesi lisätietoa tältä sivulta:\nNaisia miehille seksimessut Seuraa jyväskylä sex shop vaasa\nanaboliset steroidit pakkotoisto pimpin pesu says:\n20.04.2017 at 00:35


Yamaha DT 50 cm³ 2005 - Lahti - Mopo - Nettimoto\nTästä myyntiin siisti viime talvena projektoitu ja läpikäyty 2005 vuoden Yamaha Dt. Toimii kuin pitääkin paria pikkuvikaa lukuunottamatta. Erittäin näyttävä katseita kääntävä mopo! Koneeseen tehty remppaa: -Yläkerta vaihdettu -Kytkinremppa laadukkailla kevlar levyillä -Kaikki stefat vaihdettu -Läpät uusittu -Dellorton 18mm kaasutin (ajettu max 500km) Koneeseen tehtyjen remppojen jälkeen ajettu ~180km, eli vielä osittain sisäänajossa. Sisäänajossa käytetty laadukkaita öljyjä, sekä runsaammin kuin normaalisti. Ennen remppoja detsissä oli enox tehoputki, mutta nyt sisäänajossa olen pitänyt vakioputkea, jotta voi ajaa matalemmilla kierroksilla, eikä tarvitse huuattaa moottoria, (parempi moottorille varsinkin sisäänajossa). Enoxin saa mukaan 40€ lisähinnalla. Tekniikka: -50cc -Vakioputki gianellin äänenvaimentimella, enoxin saa mukaan +45€ -18mm Dellorton kaasutin -Välit 11/52, huiput tasasella 58-60km/h Projektin aikana vaihdettu myös keulan stefat, samalla öljyt sekä eteen ja taakse renkaan laakerit. Sytytysosat (staattori, cdi, tulpanhattu, tulpanjohto, tulppa) on uusittu kokonaan. Mopossa on Ducatin rajoittamattomat sähköt. Valoille on tehty itsetehdyt sähköt (etuvalo, takavalo, etujarrun jarruvalo, vilkut) mutta vilkkuja ei ole. Kaikki valot siis toimii, mille on sähköt tehty. Tööttiä ei ole. Entisen omistajan toimesta runko, t-palat, svingi, takahäkki ja keula on maalattu pulverimaaleilla maalaamossa, todella hyvissä maaleissa vielä. Takakumi melkein uusi ja etukumissakin vielä hyvin pintaa. Jarrut pelittää todella hyvin, edessä on 2mäntäinen jarrusatula, joka on todella tehokas. Koko mopolle on kertynyt yhteensä noin 18tkm. Vakiomittari mennyt rikki, sigma toimii mittarina. Projektin/remppojen jälkeen ajettu vain noin 180km. Uutta osaa: Penkinpäällinen (Yamaha logolla) Etuvalo ja takavalo Timeless fatbar tanko ja timeless tangon kiinnikkeet Numerokilpi Gribit Etulokari Sigma nopeusmittari Dellorto 18mm kaasutin Kilpi Ketjut ja rattaat Etujarrupalat Twinair ilmansuodatin Kiksi Pikakaasukahva Viat: -Takajarrun jarruvalo ei ole kytketty(etujarrun on ja toimii) -Vaihteenvaihdossa kylmällä koneella pikkuhuomio. Ei juurikaan ajoa haittaa. (Yv lisätietoa) Tällä hetkellä melkein vakio, ainoastaan vähän isompi kaasari, joka ei vaikuta melkein yhtään. Välejä pidennetty, jotta saatu kulkemaan tuon verran. Voin antaa mukaan hyväkuntoisen 60 piikkisen takarattaan, jolla kulkee noin 50kmh. Halutessaan mukaan voi ostaa enox paisarin +40€ lisähinnasta! Jotain jäi varmasti kertomatta, joten tuu ihmeessä kysymään lisää! Hae tästä näyttävä mopo kesän ajeluihin! Sijaitsee Lahdessa Puh. 0445665556 Parhaiten tavoittaa viestitse esim. whatsapp\nMoottori 50 cm3, 2-tahti Mittarilukema 17 950 km\nTästä myyntiin siisti viime talvena projektoitu ja läpikäyty 2005 vuoden Yamaha Dt. Toimii kuin pitääkin paria pikkuvikaa lukuunottamatta. Erittäin näyttävä katseita kääntävä mopo!\nKoneeseen tehty remppaa:\n-Kytkinremppa laadukkailla kevlar levyillä\n-Kaikki stefat vaihdettu\n-Dellorton 18mm kaasutin (ajettu max 500km)\nKoneeseen tehtyjen remppojen jälkeen ajettu ~180km, eli vielä osittain sisäänajossa. Sisäänajossa käytetty laadukkaita öljyjä, sekä runsaammin kuin normaalisti. Ennen remppoja detsissä oli enox tehoputki, mutta nyt sisäänajossa olen pitänyt vakioputkea, jotta voi ajaa matalemmilla kierroksilla, eikä tarvitse huuattaa moottoria, (parempi moottorille varsinkin sisäänajossa). Enoxin saa mukaan 40€ lisähinnalla.\n-Vakioputki gianellin äänenvaimentimella, enoxin saa mukaan +45€\n-18mm Dellorton kaasutin\n-Välit 11/52, huiput tasasella 58-60km/h\nProjektin aikana vaihdettu myös keulan stefat, samalla öljyt sekä eteen ja taakse renkaan laakerit.\nSytytysosat (staattori, cdi, tulpanhattu, tulpanjohto, tulppa) on uusittu kokonaan. Mopossa on Ducatin rajoittamattomat sähköt. Valoille on tehty itsetehdyt sähköt (etuvalo, takavalo, etujarrun jarruvalo, vilkut) mutta vilkkuja ei ole. Kaikki valot siis toimii, mille on sähköt tehty. Tööttiä ei ole.\nEntisen omistajan toimesta runko, t-palat, svingi, takahäkki ja keula on maalattu pulverimaaleilla maalaamossa, todella hyvissä maaleissa vielä.\nTakakumi melkein uusi ja etukumissakin vielä hyvin pintaa.\nJarrut pelittää todella hyvin, edessä on 2mäntäinen jarrusatula, joka on todella tehokas.\nKoko mopolle on kertynyt yhteensä noin 18tkm. Vakiomittari mennyt rikki, sigma toimii mittarina. Projektin/remppojen jälkeen ajettu vain noin 180km.\nPenkinpäällinen (Yamaha logolla)\nEtuvalo ja takavalo\nTimeless fatbar tanko ja timeless tangon kiinnikkeet\nDellorto 18mm kaasutin\n-Takajarrun jarruvalo ei ole kytketty(etujarrun on ja toimii)\n-Vaihteenvaihdossa kylmällä koneella pikkuhuomio. Ei juurikaan ajoa haittaa. (Yv lisätietoa)\nTällä hetkellä melkein vakio, ainoastaan vähän isompi kaasari, joka ei vaikuta melkein yhtään. Välejä pidennetty, jotta saatu kulkemaan tuon verran. Voin antaa mukaan hyväkuntoisen 60 piikkisen takarattaan, jolla kulkee noin 50kmh.\nHalutessaan mukaan voi ostaa enox paisarin +40€ lisähinnasta!\nJotain jäi varmasti kertomatta, joten tuu ihmeessä kysymään lisää!\nHae tästä näyttävä mopo kesän ajeluihin!\nParhaiten tavoittaa viestitse esim. whatsapp\nYamaha DT 50cm³, '06, 36tkm\nYamaha DT 50cm³, '06, 1tkm\nYamaha DT 50cm³, '05, 19tkm\nYamaha DT 50cm³, '06, 1km\nYamaha DT 50cm³, '05, 13tkm\nYamaha DT 50cm³, '05, 17tkm\nYamaha DT 50cm³, '06, 14tkm\nYamaha DT 50cm³, '04, 300km\nNettimoto ID 2687536\nMerkki Aprilia Beta Derbi Drac Fantic Motor Gilera Rieju Skyteam Tunturi Yamaha AGM Apollo Aprilia Baotian Beta CH Racing Conan CPI Derbi Drac Dynamic E-bike Erkkola Factory bike Fantic Motor Fude Gas Gas Generic Gilera Helkama HM Honda Honlei Hyena Italjet Jawa Jincheng Jupiter Keeway Kinroad KSR KTM Kymco Malaguti Masai Mash MBK MH Motorcycles Monark Motom Muu merkki NSU Oset Partner Peugeot Piaggio Puch Pyrkijä Rabeneick Rally USA Rieju Romet Sachs Sherco Simson Skyteam Solex Solifer Solo manki Super Soco Suzuki SYM Tunturi Vetta Viarelli Victoria Yamaha Zhenua Znen Zündapp Öglaend Övriga\nMallitarkennus 50R 50X 50 Supermotard 50 sm


Triathlonvaimo: Uusia aluevaltauksia\nTöissä kuherruskuukausi alkaa olla ohitse ja päivät ovat työntäyteisiä, mikä on positiivinen asia. Lisäsin työhuoneeni viihtyvyyttä perjantaina viherkasvilla, toiveina saada siitä pitkäikäinen piriste. Toinen motivaatiopiriste on kuva viime syksyn Ranskan EM-kisojen startista, joka näin oman kisan lähestyessä on enemmänkin "kauhiste" kuin piriste...\nOhessa olevista viime viikkojen harjoituksista näkyy kaksi merkille pantavaa asiaa. Kohta yksi, eilinen 5,5 tunnin harjoitus, jossa Teemu ulkoilutti minua pyörällä pitkin maita ja mantuja reilun 110km verran, jonka jälkeen kipaisin reippaana tyttönä vielä juoksemaan. Kokojemme vuoksi Teemulla ja minulla on se yhteistä, että molemmilla juoksu kulkee paremmin tuommoisen perusteellisen alkuverryttelyn jälkeen. Tosin Teemu jäi tekemään ruokaa, kun hilpaisin juoksulenkuralle. Että siitäpä mallia pojat! ;)\nToinen asia on alkanut pesäpallokausi. Minuthan on tunnetusti helppo houkutella mihin tahansa urheiluhommiin mukaan ja tällä kertaa sen onnistui tekemään lähiesimieheni. 15 vuoden tauon jälkeen löysin itseni maanantaina palauttelemassa mieleeni pesäpallon saloja ja jo keskiviikkona pelasi sekajoukkueemme kuntopesiksen ensimmäisen sarjapelin. Teemu saatiin myös joukkueeseen ja hän kiittikin luottamuksesta lyömällä kunnarin. Itse kotiuttelin muutaman juoksijan ja poltinkin pari. Yhtälailla tupeksin palon arvoisesti omalla lyöntivuorollani. Yhtä kaikki, oli taas kerran erittäin hauskaa harrastaa tosissaan muttei vakavissaan.\nMaanantai: pesäpalloharjoitukset 75'\nTiistai: uinti 75'\nKeskiviikko: pesäpallopeli 60'\nTorstai: juoksu 75'\nLauantai: pyörä 5h20min + juoksu 10min\nSunnuntai: kuntopiiri 45'\nMaanantai: kuntosali 60'\nKeskiviikko: salibandy 60' + kuntopiiri 30'\nTorstai: 45' pyörä + 45' juoksu\nPerjantai: lepo / matkustus\nLauantai: Länsiranta Hölökkä (n. 14km) 1:23:58\nSunnuntai: Pyörä (tekniikka) 60'\nKirjoitti Arja L. [triathlonvaimo] klo 11.15\nKategoriat: Avioliiton ihmeet, Harjoittelu, Työelämä\nAmalia 18. toukokuuta 2009 klo 14.56\nJei! Lisää pesäpalloilijoita... Kansallispelimme on niiin mukavaa :)\nArja L. 18. toukokuuta 2009 klo 20.35\nJei jei! :) Meillä onkin pari "yhteistä" harrastusta! Kansallispelimme saa taas aikaani vuosien jälkeen...\n▼ toukokuuta 17 (2)